Tiga kawasan rekreasi terjejas akibat kejadian kepala air di Yan masih ditutup

(Ketua Balai Bomba dan Penyelamat Yan, Norhamidi Ali)

YAN, 17 Disember - Tiga kawasan rekreasi di Yan, Kedah yang terjejas akibat kejadian kepala air tahun lalu masih ditutup untuk sebarang aktiviti perkhemahan dan rekreasi berikutan berisiko tinggi berlaku bencana termasuk tanah runtuh. Ketua Balai Bomba dan Penyelamat Yan, Norhamidi Ali berkata pihaknya memantau ketat kawasan terbabit susulan amaran Monsun Timur Laut.  Tiga lokasi terbabit ialah air terjun Seri Perigi,Titi Hayun dan Batu Hampar.  Pemantauan turut melibatkan agensi kerajaan yang lain seperti Jabatan Sukarelawan Malaysia (RELA), Jabatan Mineral dan Geosains (JMG), polis, komuniti daerah Yan dan Jabatan Perhutanan.  Sistem amaran awal (EWS) telah ditempatkan di lokasi-lokasi terbabit .

"Sebabnya ditutup kami tidak galakkan kerana pernah berlaku tragedi kepala air di Titi Hayun yang mengorbankn sebanyak enam orang, kita tak nak lah perkara yang sama berlaku, kita sekarang ni tengah buat Empangan Sabo yang menyebabkan kita tutup kawasan itu memandangkan ketika ini cuaca tidak begitu elok kerana hujan selalu pada waktu petang," kata beliau ketika ditemui pemberita selepas majlis berkhatan beramai-ramai, di sini, yang melibatkan 38 peserta yang terdiri daripada kanak- kanak berusia tujuh hingga 12 tahun serta seorang anggota bomba bantuan dari Balai Bomba dan Penyelamat (BBP) Yan.  Program percuma anjuran komunti daerah Yan itu turut melibatkan kerjsama Hospital Yan,RELA, Lembaga Kemajuan Ikan (LKIM), Petronas ,Yayasan Sultanah Bahiyah, syarikat korporat dan pertubuhan bukan kerajaan.  Sementara itu K. Saravanan, 25 tahun yang turut berkhatan pada program tersebut teruja sebaik ditawarkan untuk menyertai program terbabit.  Anak sulung itu yang baru tujuh bulan bertugas di BBP Yan berkata sudah menjadi kebiasaan melihat masyarakat tempatan berkhatan malah adiknya sendiri sudah berkhatan sejak kecil.  Katanya, perasaan berdebar dirasai pada mulanya tetapi setelah berkhatan, perasaan takut hilang dan berasa seronok apabila dapat bersama dengan kanak-kanak lain.


Dua lagi mayat mangsa ditemukan: Angka korban meningkat kepada 23 orang

BATANG KALI, 17 Disember- Dua lagi mayat mangsa kejadian tanah runtuh di Batang Kali ditemukan, demikian disahkan Pengarah Jabatan Bomba dan Penyelamat Selangor, Datuk Norazam Khamis.

Mangsa merupakan seorang wanita dewasa dan seorang kanak-kanak lelaki dipercayai pasangan ibu dan anak. Dengan perkembangan itu angka korban tragedi meningkat kepada 23 orang manakala 10 lagi masih hilang. "KIta telah buka satu kawasan panas untuk fokus cari 10 lagi mangsa berdasarkan kedudukan khemah yang berbentuk satu barisan."Pergerakan tanah terbaharu kepada dua. Kebanyakan sektor aliran tanah sebelah kiri, sekarang tengah cari sebelah kanan," kata Norazam kepada media di sini. Mangsa ditemukan pada kedalaman tiga kaki, dengan jarak 800 meter dari mayat yang ditemukan malam tadi.  Mangsa berusia dalam lingkungan 30-an dan kanak-kanak berusia dua hingga tiga tahun ditemukan di Sektor A Hillview berhampiran kolam air.  Mayat mereka dibawa ke Hospital Sungai Buloh bagi proses pengecaman dan bedah siasat.  Sementara itu sebuah lagi jentera berat tiba untuk digunakan di lokasi Operasi Mencari dan Menyelamat menjadikan kesleuruhan empat jentera berada di lokasi.

(Dua lagi mangsa ditemukan: Angka korban meningkat kepada 23 orang/JBPM Selangor)


Banjir di Perak: 15 penduduk masih berada di satu PPS

IPOH, 17 Disember - Jumlah penduduk terjejas banjir di negeri Perak kekal seramai 15 penduduk daripada tujuh keluarga sehingga pukul 2 petang tadi. Sekretariat Jawatankuasa Pengurusan Bencana Negeri menerusi kenyataan memaklumkan, satu pusat pemindahan sementara (PPS) beroperasi melibatkan satu daerah.

PPS Sekolah Kebangsaan Sungai Tiang Darat di daerah Bagan Datuk menempatkan 15 penduduk daripada tujuh keluarga.  Antara kawasan yang terjejas melibatkan Kampung Sungai Belukang, Kampung Sungai Tiang dan Kampung Sungai Nipah Darat.


Tanah runtuh: KPM tempatkan kaunselor di Hospital Sungai Buloh

SUNGAI BULOH, 17 Disember- Sembilan kaunselor ditugaskan untuk menghulurkan sokongan psikososial kepada waris dan keluarga mangsa dalam tragedi tanah runtuh di tapak perkhemahan Father's Organic Farm, Batang Kali.Menteri Pendidikan, Fadhlina Sidek berkata sokongan dan bantuan itu amat penting buat mereka dalam menghadapi saat sukar."Sebagaiman saya maklumkan semalam bahawa KPM akan tawarkan sokongan psikososial kepada keluarga dan waris mangsa."Hari ini saya boleh sahkan kita telah pun bertugas. Kita ada tiga syif dengan setiap syif, tiga kaunselor dari KPM bertugas," kata Fadhlina selepas menziarahi waris mangsa di Hospital Sungai Buloh.

(Fadhlina (tengah) bercakap pada sidang media selepas meninjau situasi semasa dan bertemu waris keluarga mangsa insiden tanah runtuh di Jabatan Forensik Hospital Sungai Buloh/BERNAMA)


Pemberian geran kandungan digital diteruskan

(Datuk Seri Mohammad Mentek bercakap pada sidang media selepas melancarkan Malaysia Digital Content Festival/BERNAMA)

KUALA LUMPUR, 17 Disember- Kementerian Komunikasi dan Digital akan meneruskan pemberian geran kandungan digital untuk menyemarakkan industri kreatif negara.Menurut Ketua Setiausaha kementerian, Datuk Seri Mohammad Mentek, jumlah geran untuk tahun 2023 akan diumumkan sebaik sahaja bajet diluluskan."Tahun depan insya-Allah. Kita tidak boleh beritahu berapa kita kene tunggu bajet. Ikut trend memang geran akan disediakaan untuk membantu menyemarakkan lagi industri. Kita faham indusri amat diminati golongan muda dan belia," kata Mohammad selepas merasmikan Malaysia Digital Content Festival di sini.RM7.2 juta geran telah disalurkan oleh Perbadanan Ekonomi Digital Malaysia (MDEC) kepada 34 penggiat industri kreatif tempatan pada tahun ini bagi membangunkan industri tersebut.

(Datuk Seri Mohammad (tengah) bergambar bersama tetamu yang hadir selepas melancarkan Malaysia Digital Content Festival/BERNAMA)


MPHS keluar 25 notis tutup sementara tapak perkhemahan berisiko bencana

BATANG KALI, 17 Disember- Majlis Perbandaran Hulu Selangor (MPHS) telah mengeluarkan sebanyak 25 notis penutupan sementara selama tujuh hari kepada tapak-tapak perkhemahan yang berisiko dilanda bencana di sekitar Hulu Selangor.Menurut Yang Dipertuanya, Mohd Hasry Nor Mohd, tindakan itu susulan arahan Menteri Perumahan dan Kerajaan Tempatan, Nga Kor Ming semalam agar semua tapak perkhemahan berhampiran sungai dan lokasi berisiko tinggi di seluruh negara ditutup selama tujuh hari, berkuat kuasa serta-merta."Ada (tapak perkhemahan) tidak berlesen, bagaimanapun ia dalam proses pemutihan dan kita mengarahkan supaya semua kawasan inap desa ini dilesenkan mengikut prosedur pelesenan," ujar Mohd Hasry pada sidang media di lokasi mencari dan menyelamat mangsa tanah runtuh di tapak perkhemahan Father's Organic Farm di sini.

Sebelum ini Nga berkata, arahan sudah dikeluarkan kepada 155 Pihak Berkuasa Tempatan (PBT) susulan ramalan hujan lebat berterusan selama lima hari ekoran Monsun Timur Laut (MTL) yang dijangka bermula hari ini.


CUEPACS harap kerajaan baharu dapat realisasi gaji minimum RM1,800

(Datuk Adnan ketika ditemui media selepas Majlis Perasmian Konvensyen Kongres Tritahunan CUEPACS Ke-29 Sesi 2022-2025/BERNAMA)

SHAH ALAM, 17 Disember- Kerajaan baharu bawah kepemimpinan Perdana Menteri, Datuk Seri Anwar Ibrahim diharap dapat merealisasikan tuntutan gaji minimum RM1,800..Menurut Presiden Kongres Kesatuan Pekerja Dalam Perkhidmatan Awam (Cuepacs), Datuk Adnan Mat, perkara itu sudah dicadangkan kepada kerajaan tiga tahun lalu, bagaimanapun disebabkan pandemik COVID-19 dan pertukaran kerajaan, ia tidak dapat dilaksana."Dan sebelum ini juga sebenarnya kita telah bersama dengan Jabatan Perkhidmatan Awam banyak perkara yang kita telah dapat selesaikan dan akan datang juga banyak perkara yang mungkin mampu diselesaikan. Tetapi yang paling penting apa saja yang nak diselesaikan gaji tetap naik dulu."Kos kehidupan di luar sana meningkat. Macam-macam perbelanjaan pada ketika ini yang pada kajian CUEPACS telah meningkat sebanyak RM148 sebulan untuk barangan yang sama," kata Adnan dalam Konvensyen Kongres Tritahunan CUEPACS ke-29 Sesi 2022-2025 di Pusat Konvensyen Shah Alam (SACC) di sini.Lebih 1800 perwakilan dan pemerhati menghadiri program 3 hari itu yang diadakan bagi memilih tampuk kepimpinan baharu CUEPACS.Turut hadir, Menteri Sumber Manusia, V Sivakumar.

(Majlis Konvensyen Kongres Tritahunan CUEPACS ke-29 Sesi 2022-2025 di Pusat Konvensyen Shah Alam)


Tanah runtuh: Dua lagi mayat ditemukan, angka korban meningkat 23 orang

(Angka korban tragedi tanah runtuh di Batang Kali meningkat kepada 23 orang)

BATANG KALI, 17 Disember- Operasi mencari dan menyelamat (SAR) menemukan dua lagi mayat tragedi tanah runtuh di tapak perkhemahan Father’s Organic Farm, di sini, tengah hari tadi.

Perkara itu disahkan Pengarah Jabatan Bomba dan Penyelamat (JBPM) Selangor, Datuk Norazam Khamis, sebentar tadi. "Mangsa merupakan seorang wanita dewasa dan seorang kanak-kanak lelaki," katanya pada sidang media di lokasi mencari dan menyelamat mangsa tragedi itu, di sini, hari ini.

Dengan penemuan itu, angka korban meningkat kepada 23 orang, manakala 10 lagi masih hilang, setakat pukul 1.45 tengah hari. Mangsa yang meninggal dunia dibawa ke Hospital Sungai Buloh untuk proses pengecaman dan bedah siasat.

Norazam berkata operasi SAR yang memasuki hari kedua hari ini turut melibatkan tujuh ekor anjing pengesan (K9) daripada JBPM dan Angkatan Tentera Malaysia (ATM) serta 135 petugas SAR yang pakar dengan kejadian tanah runtuh.

(Dua mayat ditemukan pasukan SAR hari ini)


GWGF rangka memorandum khas peneroka FELDA

KUALA SELANGOR, 17 Disember-Gabungan Wawasan Generasi Felda sedang merangka memorandum khas mengenai pelbagai isu peneroka untuk diserahkan kepada Kerajaan Perpaduan.Presidennya, Tan Sri Rozali Ismail berkata, memorandum kepada Perdana Menteri, Datuk Seri Anwar Ibrahim itu meliputi syor bagi menangani permasalahan dihadapi lima juta generasi Felda di seluruh negara.Beliau berharap dapat mengadakan pertemuan dalam jangka masa terdekat bagi membincangkan beberapa isu seperti rancangan tanah, masalah sosial dan pendidikan yang melibatkan semua golongan peneroka.

(Presiden Gabungan Wawasan Generasi FELDA, Tan Sri Rozali Ismail/ FOTO RTM)

"Kita telah menyiapkan satu memorandum kertas kerja mengenai masalah-masalah yang dihadapi oleh peneroka yang perlu diselesaikan segera. Masalah yang kita hadapi dari segi pengurusan pentadbiran FELDA sendiri dan juga FGV yang kita harap dapat memacu lebih kurang lima juta mereka yang bergantung kepada FELDA," katanya ketika ditemui katanya ketika ditemui pada program Konvoi Ride Bersekutu Versi 5 (RBVS 2022) di Bandar Puncak Alam, hari ini.Program bertujuan mempromosi kempen keselamatan jalan raya selain meningkatkan semangat kesukarelawan antara kelab permotoran di negara ini


Tanah runtuh: Potensi mangsa ditemukan selamat tipis - Bomba

(Dua lagi mangsa ditemukan meninggal dunia dalam operasi SAR hari ini)

BATANG KALI, 17 Disember- Pasukan mencari dan menyelamat (SAR) insiden tanah runtuh di sini yang memasuki hari kedua hari ini sedang giat mengenal pasti lokasi 10 mangsa yang masih hilang.

Pengarah Jabatan Bomba dan Penyelamat (JBPM) Selangor, Datuk Norazam Khamis tidak menolak kemungkinan masih ada mangsa yang selamat sekiranya mereka berpaut kepada batu atau pokok.Bagaimanapun, Norazam berkata peluang menemukan mereka dalam keadaan hidup amat tipis susulan keadaan runtuhan yang besar."Sudah masuk hari kedua, secara kasarnya, peluang mangsa yang ditimbus tanah untuk ditemukan selamat 99.9% adalah agak tipis berikutan semakin kekurangan oksigen."Namun, jika mereka sempat berpaut pada pokok atau terselit di celah batu besar yang mempunyai ruang udara, itu mungkin boleh (ditemukan selamat),” katanya dalam sidang media di sini.Dalam masa yang sama, Norazam berkata operasi SAR hari ini turut melibatkan tujuh ekor anjing pengesan (K9) daripada JBPM dan Angkatan Tentera Malaysia (ATM)."K9 berkenaan mempunyai kepakaran untuk mengesan mayat yang berada di bawah timbunan tanah, batu-batuan serta air."Seramai 135 petugas SAR yang pakar dengan kejadian tanah runtuh dikerah ke lokasi runtuhan bagi mengelakkan kejadian yang tidak diingini berlaku, selain memastikan keselamatan pasukan bertugas," katanya.Norazam menambah, pihaknya tidak menolak kemungkinan berlaku gelongsoran tanah susulan terdapat pergerakan kerana aliran air bawah tanah serta keadaan tanah yang lembut.

Operasi SAR hari ini menemukan dua lagi mangsa meninggal dunia menjadikan angka korban meningkat kepada 23 orang, manakala 10 orang lagi masih hilang.Seramai 94 individu terlibat dalam kejadian tanah runtuh yang berlaku pada awal pagi Jumaat.

(Bomba tidak menolak kemungkinan masih ada mangsa yang selamat sekiranya merekaberpaut kepada batu atau pokok)


Tanah runtuh Batang Kali: Identiti mangsa terkorban belum dikenal pasti

BATANG KALI, 17 Disember- Identiti kesemua 21 mangsa yang terkorban dalam tragedi tanah runtuh di tapak perkhemahan Father's Organic Farm, Gohtong Jaya di sini masih belum dikenal pasti. Ketua Polis Daerah Hulu Selangor, Superintenden Suffian Abdullah berkata, mereka yang terkorban ditemui tanpa sebarang dokumen pengenalan diri. "Seramai 21 mangsa (terkorban) yang kita jumpa itu semuanya tiada dokumen. Sekarang mayat berada di Hospital Sungai Buloh dan sedang mencari waris mangsa yang hilang untuk membuat pengecaman," katanya pada sidang media di pusat gerakan tanah runtuh Batang Kali.

(Ketua Polis Daerah Hulu Selangor, Superintenden Suffian Abdullah (tengah) dalam sidang media di pusat gerakan tanah runtuh di sini)

Katanya, arahan bedah siasat mangsa yang terkorban telah dikeluarkan pada Jumaat.


Tangguk benih kerang secara haram, APMM tahan tiga bot Fiber

KUALA PERLIS, 17 Disember - Agensi Penguatkuasaan Maritim Malaysia, Zon Maritim Kuala Perlis menahan tiga bot fiber di tiga lokasi berbeza sekitar jam 6.30 petang semalam di sekitar perairan Kuala Sanglang.Menurut Pengarah Zon Maritim Kuala Perlis, Komander Maritim Mohd Hashim Mat Zain, hasil pemeriksaan mendapati, kesemua bot terbabit yang berpengkalan di Kedah melakukan aktiviti menangguk benih kerang secara haram.

(Pasukan APMM Perlis menahan tiga buah bot dipercayai menangguk benih kerang secara haram/ FOTO RTM)

Ketiga-tiga bot masing-masing dikemudi oleh seorang tekong dan dua awak - awak kesemuanya warga tempatan yang berumur antara 30 hingga 68 tahun.

Kesemua tekong, awak-awak dan bot serta hasil tangkapan benih kerang yang dianggarkan bernilai RM 80,820.00 dibawa ke jeti Zon Maritim Kuala Perlis.Kes akan disiasat di bawah Akta Perikanan 1985 Seksyen 8 (a) kerana tiada nombor pendaftaran dan Seksyen 8 (b) Peraturan 8 kerana melanggar syarat sah lesen iaitu tidak memiliki lesen mengambil benih kerang atau kerang dewasa.


Selangor tutup semua tempat perkelahan, perkhemahan selama tujuh hari

(Foto FB Pejabat Setiausaha Kerajaan Negeri Selangor)

SELANGOR, 17 Disember- Semua tempat perkelahan dan perkhemahan di Selangor diarah tutup selama tujuh hari bermula hari ini, susulan tragedi tanah runtuh di tapak perkhemahan Father’s Organic Farm, Batang Kali, awal pagi semalam.Arahan penutupan itu dikeluarkan Setiausaha Kerajaan Negeri Selangor merangkap Pengerusi Jawatankuasa Pengurusan Bencana Negeri Selangor menerusi makluman ringkas di Facebook rasmi."Semua tempat perkelahan dan perkhemahan di negeri Selangor diarah tutup selama tujuh hari bermula 17 Disember 2022," menurut makluman itu.Insiden sekitar 2.42 pagi Jumaat itu melibatkan runtuhan tanah sepanjang hampir 300 meter dan setinggi 70 meter.Setakat ini, 12 orang dilaporkan masih hilang, manakala 21 disahkan terkorban daripada keseluruhan 94 mangsa dalam kejadian itu.Operasi mencari dan menyelamat (SAR) sedang giat dilakukan melibatkan pelbagai pihak termasuk Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Bukit Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM).


Penduduk terjejas banjir di Kelantan semakin berkurangan

PASIR MAS, 17 Disember- Jumlah penduduk terjejas banjir di Kelantan berkurangan kepada 1,643 orang daripada 510 keluarga setakat pukul 12.00 tengah hari tadi.Kesemua mereka ditempatkan di tujuh pusat pemindahan sementara (PPS) di jajahan Pasir Mas.Menurut laman sesawang info bencana banjir JKM, penduduk terjejas banjir paling ramai ditempatkan di Sekolah Kebangsaan (SK) Tok Deh iaitu 712 orang diikuti SK Gual Periok, 516 orang.Selain itu, PPS SK Kubang Kual menempatkan 165 orang penduduk terjejas banjir, SK Sri Kiambang (164), Masjid Mukim Padang Licin (57), PPS Putat Tujoh (23) dan SK Kedai Tanjong (7).

(Jumlah penduduk terjejas banjir berkurangan kepada 1,643 orang setakat pukul 12.00 tengah hari)

Sementara menurut laman sesawang Jabatan Pengairan dan Saliran (JPS) paras air Sungai Golok di Rantau Panjang menunjukkan bacaan melebihi paras amaran setakat pukul 12.00 tengah hari tadi.Bagaimanapun, paras air menunjukkan trend penurunan.


Banjir di Pahang semakin pulih, PPS terakhir ditutup

KUANTAN, 17 Disember- Semua penduduk terjejas banjir yang ditempatkan di pemindahan sementara (PPS) di Pahang dibenarkan pulang ke kediaman masing-masing susulan keadaan banjir yang semakin pulih.PPS terakhir di negeri itu iaitu di Sekolah Kebangsaan Sinar Mutiara, Sungai Miang di Pekan ditutup pada pukul 11.00 pagi tadi.Bagaimanapun, langkah bersiap siaga masih dilaksana untuk menghadapi sebarang kemungkinan berlaku banjir dalam masa terdekat.

(Banjir yang melanda beberapa kawasan di Pahang semakin pulih)

Sementara itu, menurut laman sesawang Public Infobanjir Jabatan Pengairan dan Saliran, Sungai Keratong di Jalan Kota Bahagia, Rompin masih menunjukkan trend peningkatan setakat pukul 12.00 tengah hari tadi.Sungai berkenaan merekodkan bacaan melepasi paras bahaya iaitu 11.8 meter.Sungai Triang turut merekodkan bacaan melepasi paras amaran dengan trend peningkatan.


ERL sambung semula perkhidmatan KLIA Ekspres dan KLIA Transit mulai 3 Januari 2023

KUALA LUMPUR, 17 Disember-Express Rail Link Sdn Bhd (ERL) akan menyambung semula perkhidmatan Kuala Lumpur International Airport (KLIA) Ekspres dan KLIA Transit dari 3 Januari 2023 untuk menampung peningkatan jumlah penumpang.ERL dalam satu kenyataan berkata penyambungan semula perkhidmatan itu dibuat selepas ia melaksanakan penggabungan perkhidmatan tren berikutan penurunan jumlah penumpang akibat pandemik COVID-19.Pengembara udara boleh menikmati perjalanan tanpa henti selama 28 minit antara KL Sentral dan KLIA, menjadikan KLIA Ekspres merupakan pemindahan lapangan terbang terpantas di bandar.

(Suasana didalam ERL / FOTO RTM)

Penyambungan semula itu membolehkan KLIA Ekspres beroperasi dengan kekerapan 20 minit dan KLIA Transit setiap 15 minit pada waktu puncak.Manakala, di luar tempoh tersebut, kedua-dua perkhidmatan akan beroperasi pada kekerapan 30 minit.Sempena penyambungan semula perkhidmatan, ERL menawarkan ganjaran khas untuk ahli EkspreSmiles yang membuat pembelian tiket secara dalam talian.Maklumat lanjut, layari laman sesawang atau akaun media sosial KLIA Ekspres.


Raja Muda Selangor berangkat ke lokasi tanah runtuh Batang Kali

BATANG KALI, 17 Disember- Raja Muda Selangor, Tengku Amir Shah Sultan Sharafuddin Idris Shah berkenan berangkat ke lokasi tanah runtuh di Jalan Genting- Batang Kali.Tengku Amir Shah berkenan turun padang bagi meninjau sendiri perkembangan operasi mencari dan menyelamat (SAR) mangsa tragedi tanah runtuh yang bersambung semula pagi ini.Baginda tiba pada pukul 10.19 pagi sebelum menghadiri taklimat berkaitan insiden.

(Tengku Amir Shah meluangkan masa kira-kira 40 minit untuk mengetahui perkembangan semasa operasi SAR di lokasi tanah runtuh)

Taklimat disampaikan oleh Ketua Polis Selangor, Datuk Arjunaidi Mohamed serta Pengarah Jabatan Bomba dan Penyelamat Selangor Datuk Norazam Khamis di bilik gerakan operasi.Tengku Amir Shah meluangkan masa kira-kira 40 minit bagi mengetahui perkembangan semasa di lokasi kejadian.Setakat tengah malam tadi, 12 orang dilaporkan masih hilang manakala 21 disahkan terkorban daripada keseluruhan 94 mangsa dalam kejadian itu.


Johor tutup semua taman eko, hutan simpan kekal

(Foto FB Jabatan Perhutanan Negeri Johor)

JOHOR BAHRU, 17 Disember- Taman Eko Rimba, trek pendakian dan laluan kenderaan 4x4 dalam Hutan Simpan Kekal di seluruh negeri Johor tutup kepada orang awam mulai hari ini.Pengarah Jabatan Perhutanan Negeri Johor (JPNJ), Datuk Salim Aman menerusi kenyataan di Facebook rasmi JPNJ, penutupan itu adalah sebagai langkah berjaga-jaga bagi mengelakkan sebarang kejadian atau kemalangan yang tidak diingini berlaku pada musim tengkujuh."Penutupan itu sehingga satu tarikh yang akan dimaklumkan kemudian."Sebarang pelanggaran terhadap arahan itu akan diambil tindakan dibawah Enakman Perhutanan Negara (pemakaian) 1985 negeri Johor," menurut kenyataan.


Tanah runtuh: Tiga warga Singapura ditemukan selamat - Wisma Putra

(Siaran media Wisma Putra/Foto Twitter @kpkt_gov)

PUTRAJAYA, 17 Disember- Tiga warga Singapura ditemukan selamat dalam kejadian tanah runtuh di tapak perkhemahan Father’s Organic Farm, Batang Kali, awal pagi semalam.Kementerian Luar (Wisma Putra) mengesahkan perkara itu dalam kenyataan hari ini.Kenyataan tersebut memaklumkan Kerajaan Malaysia bertindak pantas dalam memastikan semua yang terjejas akibat tragedi itu diberi bantuan segera."Marilah kita semua berdoa untuk keselamatan mangsa yang terjejas dan mereka yang menjalankan operasi mencari dan menyelamat," menurut kenyataan itu.Wisma Putra turut merakamkan ucapan takziah dan simpati kepada mangsa dan keluarga yang kehilangan orang tersayang dalam insiden tragis berkenaan.Kejadian tanah runtuh yang berlaku pada 2.42 pagi Jumaat melibatkan 94 mangsa.Setakat ini, 12 orang dilaporkan hilang manakala 21 disahkan terkorban daripada keseluruhan 94 mangsa dalam kejadian itu.Operasi mencari dan menyelamat (SAR) giat dilakukan sejak awal pagi semalam, melibatkan Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Bukit Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM).


Bot karam, lima nelayan Indonesia selamat

KOTA TINGGI, 17 Disember-Agensi Penguatkuasaan Maritim Malaysia (APMM) berjaya menyelamatkan lima nelayan warga negara Indonesia selepas bot dinaiki hanyut dan melanggar sebuah kapal, sebelum karam.

Kejadian berlaku di 5.3 batu nautika timur Tanjung Lompat, Kota Tinggi, Johor, kira-kira 5.30 pagi semalamPengarah Maritim Negeri Johor, Laksamana Pertama Maritim Nurul Hizam Zakaria dalam satu kenyataan berkata dua buah bot penyelamat APMM digerakkan ke lokasi selepas menerima panggilan kecemasan.

(Bot nelayan Indonesia yang karam selepas melanggar kapal MT Alantica Breeze/ FOTO RTM)

Katanya, Kejadian dipercayai berpunca daripada cuaca buruk menyebabkan bot nelayan berkenaan hanyut dan melanggar kapal MT Atlantica Breeze yang sedang bersauh.

Kesemua nelayan termasuk tekong berusia antara 30 hingga 43 tahun bertindak terjun ke laut, sebelum diberi bantuan kru kapal dan bot nelayan berdekatan.Dua daripada mangsa yang cedera dibawa ke ke Klinik Kesihatan Tanjung Sedili untuk rawatan susulan


Amaran hujan berterusan di beberapa negeri sehingga Selasa depan

KUALA LUMPUR, 17 Disember- Jabatan Meteorologi Malaysia (MetMalaysia) mengeluarkan amaran hujan berterusan kategori waspada di beberapa negeri bermula hari ini sehingga Selasa depan.Menurut laman sesawang MetMalaysia, negeri terlibat ialah seluruh Kelantan dan Terengganu, selain beberapa daerah di Pahang dan Johor.Di Pahang, kawasan terlibat ialah Jerantut, Maran, Kuantan, Pekan dan Rompin.Manakala di Johor, hujan berterusan dijangka berlaku di Segamat, Kluang, Mersing, Kulai, Kota Tinggi dan Johor Bahru.

(Amaran hujan berterusan dijangka berlaku bermula hari ini sehingga 20 Disember di Kelantan, Terengganu, dan beberapa daerah di Pahang dan Johor)

Amaran hujan berterusan kategori waspada dikeluarkan apabila hujan berterusan dalam tempoh satu hingga tiga hari.Ia juga bagi memberi amaran hujan berterusan atau ribut petir sedang berlaku tetapi belum mencapai peringkat amaran buruk.


Semua lokasi perkhemahan berhampiran sungai, lokasi berisiko tinggi ditutup - JPNP

(Foto FB Jabatan Perhutanan Negeri Pahang)

KUANTAN, 17 Disember- Jabatan Perhutanan Negeri Pahang (JPNP) menutup semua tapak perkhemahan berhampiran sungai dan lokasi berisiko tinggi termasuk lereng bukit serta air terjun berkuat kuasa serta-merta sehingga tarikh yang akan dimaklumkan kemudian.JPNP menerusi kenyataan di Facebook rasminya memaklumkan, keputusan itu dibuat susulan ramalan hujan lebat berterusan dijangka berlaku sepanjang Monsun Timur Laut (MTL)."Ia juga sebagai mengambil iktibar kejadian tanah runtuh berhampiran tapak perkhemahan di Batang Kali, Selangor pada awal pagi semalam.“Penutupan ini melibatkan semua tapak perkhemahan yang diuruskan JPNP dan operator swasta seperti di Taman Eko-Rimba Lubuk Yu, Maran dan Taman Eko-Rimba Parit Falls, Cameron Highlands," menurut kenyataan.JPNP turut menasihatkan orang ramai supaya tidak melakukan sebarang aktiviti rekreasi di kawasan berisiko tinggi bagi mengelakkan kejadian tidak diingini, sepanjang musim tengkujuh ketika ini.Terdahulu, Kementerian Pembangunan Kerajaan Tempatan (KPKT) melaporkan 21 mangsa tragedi runtuhan tanah di tapak perkhemahan Fathers’ Organic Farm di Batang Kali disahkan meninggal dunia setakat pukul 10.00 malam tadi, manakala 11 lagi mangsa masih belum ditemukan.Insiden sekitar jam 2.42 pagi itu, melibatkan runtuhan sepanjang hampir 300 meter dan setinggi 70 meter.Operasi mencari dan menyelamat (SAR) giat dilakukan sejak awal pagi semalam, melibatkan Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Bukit Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM).


Operasi SAR mangsa tanah runtuh Batang Kali disambung semula pagi ini

BATANG KALI, 17 Disember- Operasi mencari dan menyelamat (SAR) mangsa insiden tanah runtuh di tapak perkhemahan Father's Organic Farm diteruskan dengan tumpuan terhadap penggunaan jentera berat atau jengkaut bagi mengalihkan tanah dan pokok besar yang tumbang ketika kejadian.Menurut Pengarah Jabatan Bomba dan Penyelamat Negeri Selangor, Datuk Nor Azam Khamis, operasi tertumpu di dua daripada tiga sektor kawasan pencarian iaitu sektor B (kem Farmview) dan sektor C (berhampiran kem Riverside).Jelas beliau, keputusan itu dibuat berdasarkan lokasi mangsa terakhir ditemukan antara dua lokasi tersebut semalam.Datuk Nor Azam berkata, empat jengkaut akan digunakan dan operasi hari ini bergantung kepada keadaan cuaca dan tanah."Cabaran utama semalam dan hari ini adalah kestabilan runtuhan tanah berikutan terdapat aliran air dalam tanah serta kedudukan cerun 45 darjah selain ketebalan runtuhan tanah yang mencecah kedalaman 20 hingga 30 kaki.Tiada pergerakan tanah dilaporkan namun masih terdapat aliran air dan keadaan tanah yang lembut dikhuatiri menyebabkan pergerakan dan gelinciran tanah," katanya kepada pemberita di pusat operasi pasukan penyelamat, di Jalan Genting di sini.

(Operasi SAR di di tapak perkhemahan Father's Organic Farm diteruskan melibatkan lebih 150 anggota penyelamat daripada pelbagai agensi)

Tambah beliau, operasi hari ini melibatkan lebih 150 anggota penyelamat daripada pelbagai agensi termasuk Jabatan Bomba dan Penyelamat Malaysia (JBPM), Polis Diraja Malaysia (PDRM), Angkatan Pertahanan Awam (APM) serta Pasukan Mencari dan Menyelamat Khas Malaysia (SMART).Insiden berlaku sekitar 2.42 pagi semalam melibatkan runtuhan tanah sepanjang hampir 300 meter dan setinggi 70 meter.Setakat tengah malam tadi, 12 orang dilaporkan masih hilang manakala 21 disahkan terkorban daripada keseluruhan 94 mangsa dalam kejadian itu.


Kanak-kanak nyaris lemas di Pantai Penunjuk

KEMAMAN, 17 Disember- Seorang kanak-kanak perempuan berusia 12 tahun nyaris maut dihanyutkan ombak besar ketika mandi-manda bersama keluarganya di Pantai Penunjuk, Kijal, di sini, semalam.Dalam kejadian kira-kira 5.30 petang itu, mangsa dilihat terkapai-kapai meminta tolong selepas dipukul ombak, namun berjaya diselamatkan oleh ahli keluarga dan pengunjung di pantai berkenaan.Komander Operasi, Pegawai Bomba Kanan II, Sabari Taib berkata, pihaknya menerima panggilan daripada orang awam berhubung kejadian itu kira-kira pukul 5.44 petang."Difahamkan, keluarga yang berasal dari Bandar Seri Bandi, Kijal datang ke pantai tersebut untuk berkelah."Ketika bomba tiba di lokasi, mangsa telah diselamatkan," katanya di sini.Sabari memberitahu, keluarga mangsa telah membawa kanak-kanak itu ke Hospital Kemaman untuk menerima rawatan.Terdahulu, kejadian berkenaan tular di media sosial menerusi rakaman video berdurasi 53 saat yang memaparkan seorang kanak-kanak perempuan nyaris lemas dan melambai tangan meminta tolong ketika dihanyutkan ombak.


Sarawak negeri terbaharu dilanda banjir

(Siaran media NADMA/Foto FB Rela Daerah Serian)

KUALA LUMPUR, 17 Disember- Sarawak menjadi negeri terbaharu dilanda banjir manakala, keadaan di Kelantan, Terengganu dan Perak beransur pulih dengan penurunan jumlah penduduk terjejas yang dipindahkan, namun di Pahang dan Johor kekal, setakat pukul 7.00 pagi ini.Agensi Pengurusan Bencana Negara (NADMA) dalam kenyataan memaklumkan, seramai 2,097 penduduk terjejas direkodkan di keenam-enam negeri tersebut melibatkan pembukaan 15 pusat pemindahan sementara (PPS) di tujuh daerah.Sarawak merekodkan 16 orang daripada empat keluarga dari daerah Serian yang ditempatkan di PPS Dewan Kampung Melayu Balai Ringin."PPS berkenaan mula dibuka sejak semalam," jelas kenyataan itu.Di Kelantan, penduduk terjejas banjir di tujuh PPS di Pasir Mas catat penurunan iaitu seramai 1,814 orang berbanding 2,019 orang semalam."PPS Sekolah Kebangsaan (SK) Gual Tok Deh menempatkan 712 orang daripada 226 keluarga, SK Gual Periok (516 orang,143 keluarga), PPS Kubang Gual (189 orang, 71 keluarga), PPS SK Sri Kiambang (164 orang, 52 keluarga), PPS Putat Tujoh (142 orang, 45 keluarga), PPS Masjid Mukim Padang Licin (57 orang, 18 keluarga) dan SK Kedai Tanjung menempatkan 34 orang daripada 10 keluarga," jelasnya.Di Terengganu, keadaan sama turut dilaporkan dengan penurunan penduduk terjejas kepada 20 orang pagi ini berbanding 37 orang semalam."Kesemua penduduk dari Kuala Terengganu itu ditempatkan di PPS SK Atas Tol melibatkan lima buah keluarga," jelasnya.Dalam pada itu, situasi banjir di Perak juga beransur pulih dengan mencatatkan 15 orang pagi ini berbanding 21 orang semalam.Kesemua mereka daripada tujuh keluarga dari daerah Hilir Perak itu ditempatkan di PPS SK Sungai Tiang Darat.Menurut kenyataan NADMA, Pahang kekal mencatatkan 141 penduduk terjejas daripada 36 keluarga dari daerah Pekan yang ditempatkan di PPS SK Sinar Mutiara.Di Johor, keadaan sama turut dilaporkan iaitu kekal 91 penduduk terjejas di daerah Segamat dan Mersing.Di Segamat, PPS Balairaya Kampung Batu Badak menempatkan 34 orang daripada 11 keluarga, PPS Balairaya Kampung Kuala Paya (27 orang, enam keluarga) dan PPS Dewan Komuniti Kampung Tasek menempatkan 14 orang daripada empat keluarga."Sementara di Mersing, satu PPS masih dibuka iaitu PPS Sekolah Agama Pengkalan Batu yang menempatkan 16 orang daripada tiga keluarga," jelas kenyataan itu.


Program Kembara Riuh berjaya bantu hampir 4,000 penggiat serta usahawan kreatif

KUALA LUMPUR, 17 Disember - Program Kembara Riuh yang menjadi landasan untuk mengumpul dan menggerakkan penggiat serta usahawan kreatif telah berjaya membantu 3,976 golongan berkenaan setakat ini.Menteri Komunikasi dan Digital Fahmi Fadzil berkata program itu juga menarik 449,810 pengunjung sejak ia diperkenalkan pada 2017."Pada 2022, hasil sampingan aktiviti ekonomi melalui penganjuran program ini telah mencipta 3,238 peluang pekerjaan dan menyokong 2,499 usahawan dan penggiat seni kreatif bagi masyarakat setempat," katanya dalam ucapan majlis perasmian program Kembara Riuh di sini.Fahmi berkata industri kreatif diiktiraf kerajaan sebagai satu daripada industri strategik yang diberikan tumpuan khusus di bawah Rancangan Malaysia ke-12 (RMK12) dan menyasarkan RM31.9 bilion kepada Keluaran Dalam Negara Kasar (KDNK) menjelang 2025.Sebagai sebuah negara yang mempunyai ramai penggiat seni hebat, Fahmi berkata pendedahan kepada hasil kerja mereka adalah amat penting supaya masyarakat lebih maklum dan cakna tentang keindahan serta nilai hasil kerja kreatif.Pada masa sama, beliau berkata industri kreatif juga memainkan peranan penting dalam perpaduan negara dan jati diri bangsa dalam membina negara berdaulat berlandaskan prinsip Rukun Negara.“Nilai intrinsik kreatif bukan semata-mata untuk menghiburkan, nilai sebegini penting untuk menggalakkan persefahaman, mencabar minda serta memberi kekuatan selain meningkatkan kesedaran,” katanya.

(Teks ucapan Fahmi, dibacakan Ketua Setiausaha Kementerian Komunikasi dan Digital Datuk Seri Mohammad Mentek)

Dalam pada itu, Pengurus Komunikasi Strategik MyCreative, Falliq Affendy Program seumpama ini wajar diteruskan pada masa hadapan memandang ia dapat meningkatkan ekonomi para pengiat seni. Menyasarkan lebih 20,000 pengunjung, pelbagai aktiviti disajikan antaranya persembahan muzik, tarian moden dan tradisional, aktiviti komuniti seperti golf mini dan papan selaju serta pameran seni seperti ‘CLOUD’ oleh Agensi Pembangunan Ekonomi Seni Budaya (CENDANA).


Wujudkan SOP akses telekomunikasi di kawasan bencana dengan segera - Fahmi

BATANG KALI, 17 Disember - Suruhanjaya Komunikasi dan Multimedia (MCMC) serta syarikat telekomunikasi diminta segera mewujudkan satu prosedur operasi standard (SOP) akses telekomunikasi di kawasan bencana.Menteri Komunikasi dan Digital Fahmi Fadzil berkata beliau akan berbincang dengan MCMC serta penyedia rangkaian mudah alih bagi menyegerakan SOP itu terutama apabila wujud keperluan khusus untuk operasi mencari dan menyelamat."Saya hadir malam ini untuk teliti aspek komunikasi yang melibatkan liputan yang saya difahamkan rakan-rakan media hadapi kesukaran. Bukan media sahaja tetapi semua di sini, saya akui ia memang kurang memuaskan."Saya akan dapatkan maklumat penuh dan kita mungkin teliti semula beberapa perkara selain dapatkan kerjasama daripada pihak syarikat telekomunikasi untuk pastikan isu capaian sama ada Internet atau liputan tidak berulang terutama dalam situasi bencana pada masa hadapan," katanya.

(Fahmi ketika bercakap kepada media, selepas melawat lokasi mencaridan menyelamat kejadian tanah runtuh)

Beliau berkata demikian kepada pemberita selepas melawat lokasi mencari dan menyelamat kejadian tanah runtuh di sini,  selain meninjau gerak kerja pengamal media yang terganggu dengan isu jaringan telekomunikasi di kawasan itu.

Fahmi juga berkata sebagai langkah awal bagi mengatasi itu, pihak Telekom Malaysia (TM) dan syarikat telekomunikasi telah diarah menghantar ‘Mobile Coverage Vehicle’ bagi pelaksanaan ‘Coverage On Wheels’ (COW) di lokasi."Ada beberapa peralatan telekomunikasi yang telah dihantar termasuk daripada TM dan Celcom, Digi serta UMobile. Pihak Maxis juga sudah melakukan ‘tilting’ untuk bantu kurangkan isu tersebut yang kebanyakannya adalah masalah teknikal dan geografi."Saya difahamkan TM ada satu poin yang berdekatan di mana mereka boleh tarik fiber dan sedang dalam usaha untuk siapkan akses Wi-Fi," katanya.Fahmi berkata beliau juga akan membawa laporan berhubung masalah itu ke Mesyuarat Jemaah Menteri pada Rabu depan.Setakat tengah malam ini, 12 mangsa masih dilaporkan hilang manakala 21 disahkan terkorban dalam tragedi tanah runtuh berhampiran tapak perkhemahan Father's Organic Farm, Gohtong Jaya di sini pada awal pagi Jumaat. - BERNAMA


SAR ditangguh hingga 8.00 pagi

BATANG KALI, 17 Disember - Operasi mencari dan menyelamat (SAR) mangsa yang belum ditemui dalam tragedi tanah runtuh di tapak perkhemahan Fathers’ Organic Farm, Goh Tong Jaya, di sini ditangguhkan atas faktor cuaca hujan.Ketua Polis Daerah Hulu Selangor Superitenden Suffian Abdullah berkata operasi SAR akan disambung semula pada 8.00 pagi, hari ini.“Operasi SAR 12 lagi mangsa tanah runtuh ditangguhkan sementara waktu ekoran hujan malam ini,” katanya.

(Anggota bomba dalam misi mencari dan menyelamatketika tinjauan di lokasi kejadian tanah runtuh di Father Organic Farm Batang Kali)

Setakat malam tadi, 12 orang masih dilaporkan hilang manakala 21 disahkan terkorban daripada keseluruhan 94 mangsa dalam kejadian itu. - BERNAMA


PM rai kunjungan Profesor Dr Syeikh Jamal Farouk Jibreel

KUALA LUMPUR, 17 Disember - Perdana Menteri Datuk Seri Anwar Ibrahim meraikan kunjungan Profesor Dr Syeikh Jamal Farouk Jibreel, tokoh dari Universiti Al-Azhar, Mesir di Seri Perdana, Putrajaya.Pertemuan itu turut dihadiri Menteri di Jabatan Perdana Menteri (Hal Ehwal Agama) Datuk Seri Dr Na’im Mokhtar, katanya menerusi catatan di laman Facebook rasmi beliau, semalam.Beliau berkata mereka sempat berbincang perihal pendidikan tinggi Islam khususnya pengukuhan jalinan hubungan Malaysia dengan Universiti Al-Azhar yang kini menempatkan 6,204 pelajar negara ini.Perdana Menteri menekankan bahawa adalah menjadi misi pentadbiran beliau untuk menjelmakan nilai akhlak dalam tata laksana kenegaraan.

Ia selari selari dengan kuliah Jamal Farouk bertajuk 'Peranan Akhlak dalam Pembinaan Negara' semasa kunjungan itu.


Bantuan RM10,000 kepada keluarga mangsa korban insiden tanah runtuh - PM

BATANG KALI, 17 Disember - Perdana Menteri Datuk Seri Anwar Ibrahim mengumumkan bantuan segera sebanyak RM10,000 kepada keluarga mangsa yang terkorban dalam insiden tanah runtuh di tapak perkhemahan Fathers’ Organic Farm, di sini.Sementara itu, bantuan Wang Ihsan RM1,000 akan diberikan kepada ketua isi rumah bagi mangsa yang tidak melibatkan kematian.Perdana Menteri berkata Agensi Pengurusan Bencana Negara (NADMA) akan menyalurkan peruntukan kepada Setiausaha Kerajaan Negeri (SUK) Selangor selaku Pengerusi Jawatankuasa Pengurusan Bencana Negeri (JPBN) Selangor.

(Anwar bercakap kepada pemberita selepas melawatdan mendengar taklimat berhubung insiden itu di sini, malam tadi)

Dalam pada itu, Anwar berkata pemimpin negara luar turut menzahirkan rasa simpati termasuk Perdana Menteri Singapura Lee Hsien Loong.

“Saya juga ingin mengulangi rasa sedih dan dukacita terhadap keluarga mangsa yang terlibat dalam tragedi ini,” katanya.

Perdana Menteri turut menzahirkan setinggi-tinggi penghargaan atas semangat serta pengorbanan semua petugas yang terlibat dalam operasi mencari dan menyelamat walaupun dalam keadaan berisiko tinggi.

“Dalam menyempurnakan tugas ini, risiko keselamatan mereka juga turut ada terutama dengan cuaca tidak menentu dan hujan,” katanya.

Ditanya sama ada kerajaan bercadang menubuhkan jawatankuasa bagi menyiasat sekiranya terdapat kesilapan manusia yang menyebabkan insiden itu, Anwar berkata beliau akan menunggu laporan awal terlebih dahulu.

“Saya tidak mahu mendahului laporan mereka, biar kita tunggu sekejap, perhatikan laporan dan ambil tindakan sebaik kita dapat teliti semua laporan,” katanya.


Malaysia mengutuk sekeras-kerasnya insiden letupan bom kereta di Turkiye

PUTRAJAYA, 16 Disember- Malaysia mengutuk sekeras-kerasnya insiden letupan bom kereta di wilayah tenggara Diyarbakir, Turkiye, berhampiran sempadan Syria hari ini yang mencederakan lapan pegawai polis dan seorang orang awam.Menurut kenyataan Kementerian Luar (Wisma Putra), Malaysia menggesa supaya pelaku perbuatan kejam itu segera dibawa ke muka pengadilan."Setakat ini, tiada laporan diterima mengenai rakyat Malaysia yang terlibat dalam kejadian itu."Kedutaan Malaysia di Ankara dan Konsulat Jeneral Malaysia di Istanbul memantau rapat perkembangan itu dan sentiasa berhubung dengan pihak berkuasa tempatan untuk mendapatkan maklumat lanjut."Malaysia merakamkan ucapan takziah dan simpati kepada mangsa dan keluarga yang kehilangan orang tersayang dalam insiden ini serta kepada Kerajaan dan rakyat Turkiye,” menurut kenyataan itu.

(Pakar forensik polis memeriksa tapak lokasi sebuah kenderaan dipercayai berisibom meletup di tepi jalan di Diyarbakir, Turki 16 Disember 2022/FOTO REUTERS)

Semua rakyat Malaysia di Turkiye khususnya di Diyarbakir diminta mengikuti perkembangan terkini, mengambil langkah berjaga-jaga dan sentiasa mematuhi nasihat perjalanan daripada pihak berkuasa tempatan.Warga Malaysia yang menetap di Turkiye juga diminta mendaftar dengan Kedutaan Malaysia di Ankara atau Konsulat Jeneral Malaysia di Istanbul.Untuk bantuan, Kedutaan Malaysia di Ankara boleh dihubungi melalui nombor telefon +(90) 312 4463547/48 atau +(90) 534 4571006 (selepas waktu pejabat) dan e-mel, This email address is being protected from spambots. You need JavaScript enabled to view it..Sementara itu, Konsulat Jeneral Malaysia di Istanbul boleh dihubungi di talian +(90) 212 9891001/09 atau +(90) 551 7112174 (selepas waktu pejabat) dan e-mel, This email address is being protected from spambots. You need JavaScript enabled to view it..Sebuah kereta yang diletakkan di tepi jalan meletup sebaik bas yang membawa anggota polis melaluinya, menurut Agensi Anadolu.Belum ada pihak yang mengaku bertanggungjawab ke atas insiden itu, lapor media tempatan.-BERNAMA


Banjir Perak: 15 penduduk berlindung di PPS

IPOH, 16 Disember- Seramai 15 penduduk terjejas banjir daripada 7 keluarga masih berlindung sebuah pusat pemindahan sementara (PPS) di Perak pada pukul 10.00 malam tadi.Sekretariat Jawatankuasa Pengurusan Bencana Negeri menerusi kenyataan memaklumkan, mereka ditempatkan di PPS Sekolah Kebangsaan Sungai Tiang Darat di daerah Bagan Datuk. Antara kawasan yang terjejas ialah Kampung Sungai Belukang, Kampung Sungai Tiang dan Kampung Sungai Nipah Darat.


Tarif elektrik pengguna domestik tidak dinaikkan

PUTRAJAYA, 16 Disember- Kerajaan bersetuju untuk tidak menaikkan tarif elektrik kepada semua pengguna domestik.Bagaimanapun, pengguna bukan domestik bervoltan sederhana dan tinggi dalam kalangan industri bakal dikenakan surcaj RM0.20 per kilowatt jam.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata kerajaan masih lagi menampung subsidi pengguna industri dengan peruntukan RM1.93 bilion.Langkah diambil bagi memastikan peningkatan surcaj tidak dilepaskan secara mendadak."Bagi memastikan harga barangan makanan dan produk pertanian tidak mengalami sebarang kenaikan, pengguna seperti petani, penternak dan pekebun yang termasuk dalam kategori pertanian spesifik (tarif H) turut tidak akan mengalami kenaikan tarif elektrik. "Kerajaan memperuntukkan tambahan RM90 juta subsidi kepada kategori pengguna ini," katanya pada sidang media, di sini hari ini.

Pengguna bukan domestik dalam kategori voltan rendah termasuk Perusahaan Mikro, Kecil dan Sederhana (PMKS) juga tidak akan mengalami kenaikan tarif.Sejumlah RM8.74 bilion subsidi diperuntukkan kepada pengguna kategori ini, seperti diputuskan dalam mesyuarat Majlis Tindakan Sara Hidup Negara (NACCOL) 13 Disember lalu. Keseluruhannya, sejumlah RM10.76 bilion diperuntukkan untuk tujuan subsidi elektrik bagi tempoh Januari hingga Jun 2023.


BATANG KALI, 16 Disember- Polis Diraja Malaysia (PDRM) menerusi Pasukan Gerakan Udara (PGU) mengatur gerak unit helikopter dan dron ke kawasan tanah runtuh di tapak perkhemahan Father's Organic Farm, jalan Genting Highland- Batang Kali, Selangor awal pagi tadi.Menurut Facebook PDRM Drone Unit, mereka membantu polis Daerah Hulu Selangor melaksanakan tugas tinjauan dari udara dalam operasi mencari dan menyelamat (SAR).Misi tersebut melibatkan helikopter jenis Agusta Westland 139 yang berpangkalan di Subang dan unit Dron Pasukan Gerakan Udara (PGU) Bukit Aman.Seramai 94 individu termasuk pekerja tapak perkhemahan terperangkap bawah runtuhan tanah dalam insiden yan gberlaku pada pukul 2.42 pagi.Setakat 7.00 malam, 21 orang disahkan terkorban.

(Unit helikopter dan dron PDRM bantu operasi SAR di kawasan tanah runtuh/PDRM Drone Unit)


Saran tapak perkhemahan berisiko ditutup sementara - Ahmad Zahid

BATANG KALI, 16 Disember- Semua tapak perkhemahan di kawasan berisiko seperti berhampiran cerun dan sungai, disaran ditutup sementara.  Timbalan Perdana Menteri, Datuk Seri Dr Ahmad Zahid Hamidi berkata langkah itu bagi mengelakkan bencana geologi berulang.Ia juga seiring ramalan Jabatan Meteorologi yang menjangkakan hujan lebat berterusan selama lima hari, mulai esok.  Beliau juga berkata orang ramai perlu menangguhkan cadangan beriadah di tapak perkhemahan, terutama di tempat berisiko.  "Saya minta kawasan percutian yang terdapat di beberapa kawasan agar dapat dikosongkan, maksudnya yang berada di tepi sungai mulai esok, yang dikhuatiri hujan lebat akan turun terutama di kawasan pantai timur semenanjung di mana kita khuatiri hujan lebat berlaku kepala air akan turun di hulu sungai dan ini mungkin akan berlaku aliran air sungai yang kuat," katanya.  Beliau yang juga Pengerusi Jawatankuasa Bencana Pusat menyatakan perkara itu selepas mengadakan lawatan di lokasi tanah runtuh, di sini hari ini.

(Datuk Seri Dr Ahmad Zahid Hamidi mendengar taklimat ketika tiba lokasi kejadian tanah runtuh di Father Organic Farm Batang Kali hari ini/FOTO BERNAMA)

Tambah Ahmad Zahid, agensi kerajaan akan mengkaji semula seluruh aspek operasi tapak perkhemahan di kawasan cerun dan berhampiran sungai.  Keputusan itu susulan saranan Jabatan Kerja Raya (JKR) dan Jabatan Mineral dan Galian (JMG) bagi mengelak bencana geologi daripada berulang.  Perincian garis panduan baharu bagi operasi premis terbabit akan dikemuka agensi penguat kuasa dan pihak berkaitan.


Tujuh guru dikenal pasti terbabit tragedi tanah runtuh - Pengerusi PIBG

SUNGAI BULOH, 16 Disember- Tujuh guru wanita antara yang terbabit dalam runtuhan tanah di Batang Kali, awal pagi tadi.  Pengerusi Persatuan Ibu Bapa dan Guru (PIBG), Sekolah Jenis Kebangsaan Cina (SJKC) Mun Choong, U Chin Ong berkata dua daripada tujuh orang guru itu ditemui selamat.  Jelasnya, aktiviti persendirian antara kakitangan sekolah termasuk pengusaha dan pekerja kantin itu bermula sejak Rabu dan dijadualkan selesai pukul 10.00 pagi tadi.  “Tiada rekod sebab lawatan ini bukan di bawah PIBG. Ini adalah angka yang kami anggarkan iaitu 23 mangsa. 16 adalah keluarga dan rakan manakala tujuh adalah guru," kata Chin Ong ketika ditemui pemberita RTM, di sini.Beliau ditemui media semasa melawat keluarga mangsa yang terlibat dalam tragedi runtuhan, The Father’s Organic Farm, Batang Kali, di Unit Forensik Hospital Sungai Buloh. Terdahulu, kenderaan membawa Perdana Menteri, Datuk Seri Anwar Ibrahim dilihat memasuki kawasan Father’s Organic Farm di Jalan Genting Highland pada pukul 9.45 malam.Sebelum itu, kenderaan Timbalan Perdana Menteri, Datuk Seri Fadillah Yusof turut dilihat melalui kawasan ini sekitar pukul 9.30 malam.

(Operasi menyelamat giat dijalankan bagi mengesan mangsa yang terbabit dengan tragedi tanah runtuh)


Vinda Group SEA buka hab baharu, sasar peningkatan pengeluaran

BUKIT RAJA, 16 Disember- Vinda Group Southeast Asia menjangkakan kapasiti pengeluaran serantaunya meningkat sehingga 20 peratus susulan pembukaan hab terbaharunya di Bukit Raja, Selangor.Presiden Vinda Asia Tenggara, Su Ting Nee berkata pembangunan hab bernilai RM600 juta di tapak berkeluasan 12.14 hektar itu, mencerminkan komitmen pelaburan syarikat di negara ini.Ia merupakan satu-satunya hab serantau di luar China, mempunyai kemudahan lima dalam satu untuk mengeluarkan dan memasarkan tiga kategori produk termasuk penjagaan bayi dan wanita."Kami gabungkan pembuatan, pejabat, gudang, pusat pengedaran dan inovasi kami dalam satu hab. Kesemua kemudahan ini menyasarkan kepada ciri hijau dan keupayaan automasi ke arah transformasi digital," kata Ting Nee kepada pemberita RTM pada pada majlis pelancaran hab serantau tersebut, di sini.Jelasnya, kemudahan baharu itu turut mencipta 1,400 peluang pekerjaan baharu dengan hampir sepenuhnya merupakan rakyat tempatan.Syarikat akan memberi fokus kepada pelaburan dalam kemahiran tenaga kerja dan vendor agar memenuhi keperluan teknologi baharu pada masa depan.

(Presiden Vinda Asia Tenggara, Su Ting Nee)


KPM sahkan aktiviti perkhemahan bukan anjuran sekolah

(Kakitangan Jabatan Kerja Raya (JKR) memasang kanvas sementara di lereng tanah runtuh bagi mengelakkan hakisan tanah berlaku di lokasi tanah runtuh berhampiran tapak perkhemahan di Father's Organic Farm Batang Kali hari ini/FOTO BERNAMA)

SUNGAI BULOH, 16 Disember- Kementerian Pendidikan Malaysia (KPM) mengesahkan penganjuran aktiviti di tapak perkhemahan Father’s Organic Farm, Gohtong Jaya, Batang Kali yang melibatkan guru dan pelajar Sekolah Jenis Kebangsaan Cina, SJKC Mun Choong bukan anjuran sekolah.  Jelas Menteri, Fadhlina Sidek aktiviti tersebut sebaliknya merupakan anjuran persendirian antara guru.  Bagaimanapun maklumat terperinci aktiviti selama tiga hari itu yang sepatutnya selesai pada pukul 10.00 pagi tadi masih dalam siasatan.  "Tidak...memang bukan anjuran sekolah maknanya ini memang 'trip' persendirian."Kami masih menunggu fakta yang tepat mengenai 'trip' tersebut," katanya.

Beliau berkata demikian semasa melawat keluarga mangsa di Unit Forensik Hospital Sungai Buloh, di sini hari ini. Dalam pada itu, Fadhlina menyeru agar keluarga mangsa tragedi tanah runtuh di Father’s Organic Farm, Batang Kali diberi ruang dalam menghadapi tempoh genting ini.Pihak kementerian turut menyediakan sokongan kaunseling dan kewangan terhadap keluarga mangsa.Setakat ini, 21 mangsa disahkan terkorban dalam kejadian tanah runtuh tersebut.


PUTRAJAYA, 16 Disember- Pasukan pegawai penyiasat daripada Jabatan Keselamatan dan Kesihatan Pekerjaan (JKKP) telah diarah untuk mendapatkan maklumat segera mengenai kejadian tanah runtuh di Batang Kali, Selangor.Namun, disebabkan tumpuan diberi kepada usaha mencari dan menyelamat mangsa terjejas ketika ini, pasukan JKKP belum dibenark memasuki lokasi tersebut.Menteri Sumber Manusia Sivakumar Varatharaju Naidu maklumkan perkara itu menerusi satu kenyaatan."Berdasarkan Akta Keselamatan dan Kesihatan Pekerjaan 1994 (Akta 514), ia merupakan suatu kejadian di luar bidang kuasa JKKP kerana lebih menjurus kepada kejadian bencana alam."Namun, JKKP akan menjalankan siasatan lanjut pada kadar segera bagi memastikan tiada aktiviti pekerjaan yang menyebabkan berlakunya insiden tanah runtuh," menurut kenyataan itu. Sivakumar juga berkata Kementerian Sumber Manusia sentiasa memandang serius sebarang kemalangan dan penyakit yang berpunca daripada aktiviti pekerjaan, termasuk kes kejadian berbahaya yang berlaku dalam sektor pelancongan.

(JKKP siasat jika aktiviti pekerjaan punca insiden tanah runtuh di Batang Kali)


Video tular anak kencing di dapur, premis makanan diarah tutup

(Tangkap layar yang tular di media sosial)

KOTA TINGGI, 16 Disember- Sebuah premis makanan di Kota Tinggi, Johor diarahkan tutup serta merta selepas didapati melakukan pelbagai kesalahan termasuk kotor.  Tindakan diambil selepas video tular mengenai perilaku pengendali makanan bersama kanak-kanak yang membuang air di kawasan dapur.  Exco Kesihatan dan Perpaduan negeri, Ling Tian Soon dalam kenyataan berkata petugas kesihatan daerah Kota Tinggi diarah melakukan siasatan sejurus menerima laporan mengenai video tersebut.

Pemeriksaan mendapati premis disewakan kepada bukan warganegara, manakala empat pengendali tidak mempunyai sijil latihan pengendali dan seorang tidak disuntik Typhoid.  Antara kesalahan dilakukan pencemaran ditempat simpan makanan, lantai kotor, telur tidak dicuci serta sistem saliran tidak efektif.  Arahan penutupan dibuat mengikut seksyen 12 Akta Makanan 1983 dan arahan pembersihan seksyen 10(1) Akta yang sama.  Sementara pemilik premis dikompaun mengikut peraturan-peraturan kebersihan makanan 2009.  Sebelum ini tular video berdurasi 1 minit 24 saat yang menunjukkan seorang wanita membiarkan kanak-kanak kencing di lantai dapur ketika menyediakan makanan kepada pelanggan.


Tragedi tanah runtuh Batang Kali: Operasi SAR diteruskan 24 jam

(Anggota Bomba menggunakan anjing pengesan untuk mencari dan menyelamat mangsa yang dikhuatiri tertimbus di lokasi tanah runtuh berhampiran tapak perkhemahan di Father's Organic Farm/JBPM Selangor)

BATANG KALI, 16 Disember- Operasi mencari dan menyelamat (SAR) mangsa tragedi tanah runtuh di tapak perkhemahan di Batang Kali di Hulu Selangor awal pagi tadi, yang masih tertimbus akan diteruskan selama 24 jam dengan tumpuan diberikan kepada sektor B dan C.Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis berkata misi itu bagaimanapun akan dihentikan sekiranya keadaan cuaca tidak mengizinkan.Menurutnya 16 mangsa yang maut ditemukan di sektor A manakala tiga lagi di sektor C.Mangsa yang masih tertimbus dipercayai berada di sektor B dan C.Sektor A terletak di kem Hillview, sektor B di kem Farmview manakala sektor C berhampiran kem Riverside."Setakat ini masih ada runtuhan susulan di sektor A antara jam 7.00 pagi hingga 9.00 pagi tadi, namun sekarang sudah stabil dan kita sentiasa dalam keadaan waspada kerana terdapat aliran air di kawasan runtuhan."Kita juga masih meneliti pergerakan tanah dan akan meminta pasukan penyelamat menghentikan misi jika berlaku sebarang insiden atau aktiviti geologi di kawasan pencarian," kata Norazam dalam sidang media di sini.

(Datuk Norazam pada sidang media di lokasi tanah runtuh berhampiran tapak perkhemahan di Father's Organic Farm/JBPM Selangor)


Pengusaha tapak perkhemahan beroperasi secara haram - Nga Kor Ming

HULU SELANGOR, 16 Disember- Pengusaha tapak perkhemahan yang terlibat dalam kejadian tanah runtuh di Jalan Batang Kali-Gohtong Jaya tidak memperoleh lesen kebenaran sebagai tapak aktiviti perkhemahan.  Menteri Pembangunan dan Kerajaan Tempatan, Nga Kor Ming berkata tiada sebarang lesen diluluskan Majlis Perbandaran Hulu Selangor kepada pengusaha berkenaan. Pengusaha terbabit hanya memperoleh kelulusan menduduki bagi tujuan tanaman sayuran organik. "Saya menasihatkan kepada pengusaha yang menjalankan aktiviti perkhemahan di kawasan berisiko, pastikan anda mendapatkan nasihat daripada Jabatan Mineral dan GeoSains Malaysia (JMG) terlebih dahulu," kata Kor Ming dalam sidang media selepas melawat kawasan tanah runtuh di Jalan Batang Kali-Gohtong Jaya. Tegasnya, tindakan tegas akan diambil terhadap pihak yang melanggar undang-undang yang telah ditetapkan.

Sementara itu, laluan sukar dan berbahaya menyebabkan pengamal media dan orang awam tidak dibenarkan memasuki kawasan tanah runtuh itu. Menurut Ahli Parlimen Bentong, Young Syefura Othman, biarpun laluan tersebut kelihatan baik namun tidak menolak kemungkinan berlaku runtuhan susulan di tapak perkhemahan tersebut berikutan pergerakan tanah dan keadaan cuaca yang tidak menentu.  Tambah beliau, berikutan pergerakan air di bawah tanah ketika ini menyebabkan kesukaran operasi pencarian dijalankan.  Operasi mencari dan menyelamat yang melibatkan 628 anggota keselamatan daripada 15 agensi itu akan diteruskan sehingga kesemua mangsa ditemui.


Banjir Perak: Jumlah penduduk di PPS berkurangan

IPOH, 16 Disember- Jumlah penduduk terjejas banjir di Perak berkurangan.  Sekretariat Jawatankuasa Pengurusan Bencana Negeri menerusi kenyataan memaklumkan, sehingga pukul 6.00 petang tadi hanya satu pusat pemindahan sementara (PPS) masih beroperasi.  "PPS Sekolah Kebangsaan Sungai Tiang Darat di daerah Bagan Datuk menempatkan 14 penduduk daripada 6 keluarga.  Antara kawasan yang terjejas ialah Kampung Sungai Belukang, Kampung Sungai Tiang dan Kampung Sungai Nipah Darat," menurut kenyataan itu.

(Jumlah penduduk di PPS Perak berkurangan)


12 Pekerja ladang masih trauma, masih terbayang tragedi tanah runtuh

(Antara pekerja ladang yang terselamat daripada tragedi tanah runtuh)

ULU YAM, 16 Disember- 12 pekerja ladang bersyukur apabila terselamat daripada tragedi tanah runtuh Batang Kali.Menurut mangsa, Khung Thang, dia dan rakan-rakannya hanya mengalami cedera ringan.

(Pekerja ladang, Khung Thang yang terselamat daripada tragedi tanah runtuh di sini)

Ketika kejadian pada jam 2 pagi itu, mereka sedang tidur sebelum terjaga selepas terdengar bunyi dentuman yang kuat.Lebih cemas apabila gegaran seperti gempa bumi turut dirasai.Khung Tang kemudiannya berlari keluar dan terkejut melihat runtuhan tanah itu berlaku di sebelah tapak perkhemahan."Saya tengah tidur, tiba-tiba masa tidur dengar bunyi kuat, tengok tanah jatuh," katanya kepada media.Tang yang juga warga Myanmar sudah dua tahun bekerja di ladang yang terletak bersebelahan tapak perkhemahan itu.Selepas diselamatkan, Tang masih tidak boleh tidur kerana terlalu trauma dengan tragedi berkenaan.Ketika ditemui, dia bersama 11 rakannya sedang menunggu diambil majikannya dari Balai Polis Ulu Yam Bharu.


11 jasad mangsa tanah runtuh tiba di Hospital Sg Buloh untuk proses pengecaman

SUNGAI BULOH, 16 Disember- 11 jasad mangsa tragedi tanah runtuh berhampiran Father's Organic Farm, Batang Kali telah tiba di Unit Forensik Hospital Sungai Buloh, setakat pukul 5.00 petang tadi.Tujuh lagi sedang dibawa untuk proses pengecaman mayat dan post-mortem.  Jelas Menteri Kesihatan, Dr. Zaliha Mustafa setakat ini kesemua jasad mangsa masih belum dikenal pasti sehingga arahan bedah siasat daripada pihak polis dikeluarkan.  "Setakat ini, kami telah menerima 11 mayat sejak tengah hari tadi. Identiti kesemua mayat belum dikenal pasti dan kami masih menunggu arahan bedah siasat daripada pihak polis, kemudian kita akan teruskan proses selanjutnya," kata Dr. Mazliha kepada pemberita RTM di Hospital Sungai Buloh. Lapan pasukan perubatan forensik akan ditugaskan bagi mempercepat proses bedah siasat.  Khidmat kaunseling dan proses 'antemortem' turut dijalankan bersama keluarga mangsa bagi mempercepat pengecaman dan penyerahan mayat kepada waris mangsa setelah selesai bedah siasat kelak.

Setakat ini, jumlah mangsa yang meninggal dunia akibat tragedi itu meningkat kepada 18 orang.

Mayat mangsa ke 17 dan 18 itu ditemui di Sektor C (Riverside) dalam keadaan berpelukan dipercayai pasangan ibu dan anak perempuan berusia lingkungan tiga tahun.


Lelaki hina Agong berkaitan pelantikan Perdana Menteri direman tiga hari

KUALA LUMPUR, 16 Disember- Seorang lelaki ditahan bagi membantu siasatan terhadap satu hantaran di laman Facebook yang berbaur penghinaan terhadap Yang di-Pertuan Agong berkaitan pelantikan Perdana Menteri ke-10 Datuk Seri Anwar Ibrahim.Setiausaha Polis Diraja Malaysia (PDRM) Datuk Noorsiah Mohd Saaduddin berkata, lelaki berusia 33 tahun itu direman selama tiga hari ini bermula hari ini selepas ditahan semalam oleh sepasukan polis dari Jabatan Siasatan Jenayah Ibu Pejabat Polis Daerah Hilir Perak.

(Setiausaha Polis Diraja Malaysia (PDRM) Datuk Noorsiah Mohd Saaduddin / Foto Bernama)

Jelasnya, satu laporan diterima berhubung kenyataan berkenaan yang dimuat naik menerusi akaun Facebook menggunakan nama ‘As Bul’ dan siasatan dijalankan oleh Unit Siasatan Jenayah Terkelas (USJT), D5 Bukit Aman.Turut dirampas satu telefon bimbit jenama Vivo serta kad sim yang dipercayai digunakan untuk memuat naik hantaran berkenaan. Kes disiasat di bawah Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.Datuk Noorsiah Mohd Saaduddin turut mengingatkan orang ramai supaya menjadi pengguna media sosial yang berhemah dan tidak menggunakan platform media sosial untuk membangkitkan kegusaran dan kebencian yang boleh menggugat keharmonian negara.


KPDN lancar 'Ops Terjah' untuk periksa masalah bekalan, harga barangan asas

KUALA LUMPUR, 16 Disember- Kementerian Perdagangan Dalam Negeri dan Kos Sara Hidup (KPDN) melaksanakan pemeriksaan berkaitan masalah bekalan dan isu harga barangan asas yang dihadapi rakyat ketika ini dalam tempoh sebulan di seluruh negara menerusi Ops Terjah.Menterinya, Datuk Seri Salahuddin Ayub, berkata Ops Terjah antara lain memeriksa dan memantau masalah di premis seperti pasar awam, pasar mini, kedai runcit, gerai penjaja kecil dan kedai makan.

(Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub)

Katanya, pelaksanaan Ops Terjah juga bertujuan mengenal pasti zon atau kawasan yang terjejas dengan bekalan dan harga mengikut tahap keseriusannya serta mencari punca utama terhadap isu rantaian bekalan dan harga barangan keperluan asas yang melanda di negara ini."Menjadi tanggungjawab KPDN supaya ianya dapat stabil di pasaran di samping meninjau tentang harga yang pastinya kita mahukan rakyat membeli dengan harga yang berpatutan. KPDN mengambil tanggungjawab sepenuhnya untuk kita mendukung aspirasi perdana menteri untuk sama-sama mengatasi isu kos sara hidup rakyat," katanya pada sidang media Pelancaran Ops Terjah KPDN selepas membuat tinjauan dan pemeriksaan premis di sekitar kawasan Chow Kit, Kuala Lumpur.Ops Terjah itu melibatkan 2,200 pegawai penguat kuasa KPDN di seluruh negara yang akan melaporkan situasi sebenar kedudukan bekalan dan harga barangan asas.Jelasnya, KPDN juga akan mempertingkatkan keberadaan anggota penguat kuasa di lokasi tumpuan pengguna termasuk menggunakan Van Skuad Tindakan Aduan dan Resolusi Pengguna (STAR) serta kereta peronda bagi mewujudkan persekitaran perniagaan dan beli-belah yang beretika.Beliau juga berkata kementeriannya juga akan mengoptimumkan pengoperasian Bilik Gerakan KPDN bagi memastikan kepentingan dan aduan pengguna dapat ditangani segera.Pengguna yang mempunyai sebarang maklumat berhubung salah laku peniaga boleh menyalurkan aduan yang lengkap kepada KPDN melalui Portal Aduan e-aduan.kpdnhep.gov.my


ZPP terima dua pensijilan pengurusan berkualiti

PERAI, 16 Disember- Zakat Pulau Pinang (ZPP) menerima pensijilan Sistem Pengurusan Kualiti ISO 9001:2015 dan Sistem Pengurusan Kualiti Berasaskan Syariah MS 1900:2014.Penerimaan pensijilan tersebut membuktikan komitmen dan kebolehan ZPP mengekalkan tadbir urus yang baik serta perkhidmatan berkualiti.Yang Dipertua Majlis Agama Islam Negeri Pulau Pinang (MAINPP), Datuk Ahmad Zakiyuddin Abdul Rahman berkata, ZPP secara rasmi dianugerahi kedua-dua sijil tersebut pada 15 November lalu.Menurutnya, pengiktirafan itu penting dalam usaha mengenalpasti peluang penambahbaikan dan meningkatkan keperluan sumber dalam penyampaian bermutu tinggi."Syukur kerana telah mencapai tahap yang diminta kedua-dua standard sistem tersebut.Ia menunjukkan ZPP telah mencapai satu tahap kualiti yang diamalkan," katanya pada Majlis Anugerah Pensijilan ISO 9001:2015 dan MS 1900:2014 di sini.

(Datuk Ahmad Zakiyuddin Abdul Rahman, Yang Dipertua MAINPP)

Sementara itu, Ketua Pegawai Eksekutif ZPP, Datuk Amran Hazali optimis, penganugerahan tersebut akan menjadi pembakar semangat untuk kakitangannya menyediakan kualiti perkhidmatan yang lebih baik."Kedua-dua pensijilan ini akan beri semangat lebih tinggi untuk ZPP dalam sistem penyampaian perkhidmatan yang berkualiti kepada pembayar dan penerima zakat," ujarnya.


Hati rasa 'tak sedap' ketika anak beritahu sertai perkhemahan- Ibu mangsa

ULU YAM, 16 Disember- "Ketika anak beritahu mahu menyertai perkhemahan, saya rasa tidak sedap hati," kata Tan Ah Choe, ibu kepada salah seorang mangsa kejadian tanah runtuh di tapak perkhemahan Father's Organic Farm, Batang Kali.Menurut Ah Choe, kali terakhir dia bertemu anaknya, Hong Mei Jing ialah tiga hari lepas ketika mangsa pulang untuk makan bersama di rumahnya di Sekinchan."Ketika dihubungi oleh adiknya semalam, dia (mangsa) hanya berkongsi kegembiraan dapat berkhemah bersama rakan-rakan guru.Melalui panggilan video, dia kelihatan sungguh ceria selain menunjukkan kawasan perkhemahan tersebut," ujranya.

(Tan Ah Choe menunjukkan foto anaknya yang menjadi salah seorang mangsa dalam insiden tanah runtuh di Batang Kali)

Tambah Ah Choe, sehingga kini nama anaknya masih tiada dalam senarai mangsa yang dilaporkan di Balai Polis Ulu Yam.Meskipun nasib anaknya belum diketahui, warga emas berusia 66 tahun itu masih menaruh harapan agar mangsa ditemui dalam keadaan selamat.Mei Jing yang berusia 38 tahun merupakan salah seorang guru Sekolah Jenis Kebangsaan Cina (SJKC) Mun Choong.


Audit keselamatan tapak perkhemahan, tanggungjawab pengusaha - Lee Lam Thye

KUALA LUMPUR, 16 Disember- Aspek keselamatan orang awam harus menjadi keutamaan oleh semua pengusaha tapak perkhemahan dan rekreasi.Pengerusi Ikatan Komuniti Selamat, Tan Sri Lee Lam Thye berkata ia termasuk membuat audit keselamatan dari semasa ke semasa bagi memastikan keadaan kawasan berada pada tahap terbaik."Saya ingin menegaskan bahawa aspek keselamatan orang awam adalah menjadi tanggungjawab pihak pengusaha kem rekreasi itu. Audit keselamatan di kawasan itu perlu dilaksana bagi menjamin tahap keselamatan lokasi, terhindar daripada sebarang risiko berbahaya akibat kesan cuaca tidak menentu pada masa kini," kata Lee Lam Thye kepada pemberita RTM berhubung reaksi tragedi tanah runtuh yang berlaku di Batang Kali menerusi satu temu bual maya.Jelasnya, audit keselamatan membolehkan pengusaha mengenal pasti risiko di kawasan tapak perkhemahan dan rekreasi, seterusnya mengambil langkah-langkah yang perlu agar kawasan tersebut selamat digunakan pengunjung.Terdahulu, satu kejadian tanah runtuh berlaku di tapak perkhemahan berhampiran sebuah ladang organik, Father's Organic Farm di Gohtong Jaya.Usaha mencari dan menyelamat masih giat dilakukan pihak berkuasa.

(Kejadian tanah runtuh di Batang Kali, Selangor)


Pekan Sungai Lembing penanda aras banjir daerah Kuantan

KUANTAN, 16 Disember- Saban tahun Pekan Sungai Lembing, Kuantan akan dilanda banjir, malah kawasan terbabit dijadikan sebagai penanda aras banjir bagi daerah Kuantan.  Setakat ini pekan kecil itu masih terselamat daripada musibah banjir, namun penduduk tetap berada dalam keadaan berwaspada dengan sebarang perubahan cuaca dan akan segera berpindah ke pusat pemindahan sementara (PPS) apabila siren amaran dibunyikan. Bagi seorang pesara, Abdul Rahim Ali, sudah menjadi kebiasaan bagi beliau sekeluarga untuk membuat persiapan seperti penyediaan stok barang makanan, dokumen-dokumen penting dan keselamatan peralatan elektrik, setiap kali tiba bulan Disember.  "Sungai Lembing ini banjir macam satu kemestianlah sama ada kecil ataupun besar mesti berlaku banjir dan penduduk di Sungai Lembing pun sudah faham situasi ini ."Mereka pun dah sama-sama bersedia dengan kesiapsagaannya dan dengan tempat untuk berpindah yang disediakan oleh kerajaan. Barang-barang makanan yang dihantar oleh pihak agensi kerajaan pun dah siap, cuma masyarakat di sini kena patuhlah arahan daripada pihak pihak kerajaan" kata Abdul Rahim kepada media di sini.Bagi peniaga makanan, Safiah Mat Ali, walaupun sudah terbiasa dilanda banjir, beliau tetap berwaspada setiap kali berlaku hujan lebat.  "Kita harap kali ini banjir tidak akan berlaku malam lagilah sebab menyukarkan kita orang semua. Maknanya cuma kita tunggu arahan daripada siren pihak polis sajalah, kita akan bertindaklah mengemas barang-barang. Tapi sekarang ni pun kita sudah berjaga-jaga," katanya.

Menceritakan saat cemas dihadapi ketika banjir awal tahun ini, seorang pengusaha kedai runcit, Loguhim Elly Gintes berkata beliau hampir lemas kerana cuba menyelamatkan barangan di kedainya yang dinaiki air dengan tiba-tiba.  Sebagai persiapan tambahan bagi tahun ini, beliau telah membeli tangki plastik untuk menyimpan barangan di kedainya.  "Kali ini saya tidak tempah barang begitu banyak. Saya tempah keperluan saja tapi masih lagi ada barang-barang kalau boleh sempat saya akan bawa naik semua lepas itu saya ada beli tangki untuk persedian yang paling penting."Pasal saya tak boleh angkat atas semua, pasal itu satu tingkat saja sini lagi tangga tu guna tangga kayu jadi saya sediakan tangki juga untuk letakkan barang itu. Biar kalau air separas sembilan kaki saja dia masih boleh selamat tapi kalau sampai siling tu tidak boleh buat apa juga," katanya. Menurut penduduk di Sungai Lembing, antara yang menjadi kerisauan mereka adalah apabila pekan itu terputus hubungan dan menyebabkan bekalan makanan lambat diterima.


Rakaman tular provokasi terhadap polis video lama - Polis

IPOH, 16 Disember- Polis mengesahkan video tular yang memaparkan kejadian provokasi terhadap seorang pegawai polis oleh dua individu yang tular di media sosial sejak semalam, merupakan video lama.Ketua Polis Daerah Ipoh, Asisten Komisioner Yahaya Hassan berkata, semakan mendapati video berkenaan pernah dimuat naik menerusi akaun Facebook ‘Bawang Rangers’ pada 7 Disember 2019, namun disebarkan semula oleh pemilik akaun TikTok 'mdkamalmdkamal186'.“Dua kertas siasatan telah dibuka mengenai kejadian dan penularan video itu di bawah Seksyen 186 dan Seksyen 500 Kanun Keseksaan pada tahun 2019.“Kedua-dua kes telah pun selesai dan kedua-dua individu yang menghalang pegawai polis menjalankan tugas juga telah dituduh di mahkamah,” katanya dalam kenyataan.Menurut beliau, orang awam diingatkan agar tidak menularkan maklumat tidak benar yang akan menjejaskan kredibiliti pasukan polis.“Tindakan tegas akan dikenakan terhadap mana-mana pihak tidak bertanggungjawab yang menyalahguna media sosial untuk menyebarkan maklumat palsu sehingga mendatangkan khianat awam,” katanya.


Banjir Pahang: Bacaan air Sungai Keratong lepasi paras bahaya

KUANTAN, 16 Disember- Setakat jam 4.00 petang tadi, situasi banjir di Pahang tidak berubah.  Seramai 142 orang penduduk daripada 36 keluarga terjejas masih ditempatkan di sebuah usat pemindahan sementara (PPS).  Menurut Portal InfoBencana Jabatan Kebajikan Masyarakat, mereka ditempatkan di PPS Sekolah Kebangsaan Sinar Mutiara, Sungai Miang, Pekan.  Sementara itu, berdasarkan laman web rasmi Public Infobanjir Jabatan Pengairan dan Saliran, bacaan air Sungai Keratong di Jalan Kota Bahagia, Rompin menunjukkan trend menaik.  Setakat jam 4.00 petang tadi, sungai berkenaan merekodkan bacaan 11.73 meter, melepasi paras bahaya 11 meter.  Manakala, Sungai Triang di Triang, Bera dan Sungai Pahang di Paloh Hinai, Pekan merekodkan bacaan melepasi paras amaran.

(Situasi banjir di Pahang tidak berubah)


KKD komited perkasa keselamatan data, elak insiden kebocoran data

PUTRAJAYA, 16 Disember- Satu audit keselamatan siber perlu dilakukan bagi menjamin keselamatan data pengguna di negara ini.Menurut Menteri Komunikasi dan Digital (KKD), Fahmi Fadzil kelemahan dalam ekosistem perlu dikenal pasti untuk memastikan tiada lagi insiden pencerobohan dan kecurian data terus berlaku.Jelasnya, data memainkan peranan penting untuk masa depan negara dan dilihat sebagai khazanah negara yang perlu dijamin keselamatannya."Kita perlu laksanakan audit keselamatan siber. Saya sebagai Menteri KKD akan memainkan peranan paling hadapan untuk melihat, menilai dan membantu kementerian serta agensi lain dalam memastikan aspek keselamatan siber ini diberi perhatian.Saya tidak mahu melihat lagi wujud insiden kebocoran atau kecurian data daripada jabatan atau kementerian. Kita perlu perkasakan keselamatan data kita," kata Fahmi semasa berucap pada Majlis Amanat Tahun Baharu 2023 Menteri Komunikasi dan Digital, di sini.Tambahnya, beliau turut menasihati orang ramai yang menjadi mangsa penipuan dalam talian supaya menghubungi National Scam Response Centre (NSRC) di talian 997 untuk melaporkan kecurian wang dalam tempoh 24 jam.Pihaknya juga akan bekerjasama dengan lebih erat dengan Bank Negara Malaysia (BNM) dan Polis Diraja Malaysia (PDRM) dalam mengatasi isu penipuan dalam talian di negara ini.

(Menteri Komunikasi dan Digital (KKD), Fahmi Fadzil ditemui pemberita di Putrajayahari ini)


Jalan negeri B66 ditutup sepanjang 5 meter - JKR

KUALA LUMPUR, 16 Disember- Susulan kejadian tanah runtuh di laluan B66 Jalan Batang Kali - Genting Hulu Selangor yang berlaku sekitar jam 2.42 pagi hari ini melibatkan runtuhan sepanjang hampir 300 meter dan setinggi 70 meter. Kenyataan yang dikeluarkan oleh Menteri Kerja Raya, Datuk Seri Alexander Nanta Linggi menyatakan sebahagian dari jalan negeri B66 di bawah seliaan JKR Selangor iaitu sepanjang 5 meter itu telah ditutup.

(Menteri Kerja Raya, Datuk Seri Alexander Nanta Linggi - Foto Bernama)

Berdasarkan pemeriksaan didapati tiada rekahan terbuka pada permukaan pavement jalan.Jalan B66 kini telah ditutup atas arahan pihak Ibu Pejabat Polis Hulu Selangor untuk keselamatan pengguna jalanraya. Orang awam boleh menggunakan laluan seperti lakaran infografik tertera sebagai laluan alternatif buat masa ini.JKR dan pelbagai agensi sedang giat melaksanakan misi mencari dan menyelamat untuk mengeluarkan mangsa di tempat kejadian. Pasukan Forensik Cawangan Kejuruteraan Cerun JKR Malaysia telah berada di lokasi bagi menjalankan siasatan lanjut.Kerja-kerja penambahbaikan akan dilaksanakan berdasarkan agihan peruntukan yang diterima. Kementerian Kerja Raya dan Jabatan Kerja Raya akan sentiasa prihatin keselamatan dan keselesaan pengguna jalan raya.


Pemimpin IPT perlu fahami tanggungjawab dan peranan

JOHOR, 16 Disember- Semua kepimpinan institusi pengajian tinggi (IPT) di negara ini, terutamanya Naib Canselor perlu memahami tanggungjawab dan peranan masing-masing untuk memimpin institusi tersebut.  Jelas Menteri Pengajian Tinggi, Datuk Seri Mohamed Khaled Nordin, keharmonian dalam kepimpinan penting supaya tidak menjejaskan perjalanan dan matlamat IPT untuk mencapai kejayaan.

(Menteri Pengajian Tinggi, Datuk Seri Mohamed Khaled Nordin)

"Naib canselor dari segi kesaujanaan tiada siapa pertikai tapi dari segi kepimpinan ada yang menepati keperluan ada yang tidak menepati kehendak. Ada setengah universiti hingga menyebabkan keadaan tidak wujud harmoni antara kaki tangan akademik, pelajar dan naib canselor," katanya.Beliau ditemui pemberita selepas Program Kenduri Rakyat di perkarangan Masjid An-Nur, Kota Tinggi.  Beliau juga sudah mula mengadakan pertemuan dengan IPT-IPT awam dan swasta untuk mendengar sendiri hala tuju serta sejauh mana peranan mereka menyumbang kepada negara.  Universiti turut dinasihat tidak mengejar prestij dan mempunyai ranking yang baik semata-mata, tetapi perlu memastikan institusi relevan dan berguna kepada negara dan masyarakat.


Tapak perkhemahan berhampiran lokasi tragedi Batang Kali diarah tutup sementara

BATANG KALI, 16 Disember- Beberapa tapak perkhemahan yang terletak berhampiran lokasi tragedi di Batang Kali diarah tutup serta-merta, buat sementara waktu.Arahan berkuat kuasa sehingga dimaklumkan.Menteri Dalam Negeri, Datuk Seri Saifuddin Nasution Ismail memaklumkan arahan keselamatan itu dikeluarkan sebentar tadi."Tapak perkhemahan tidak boleh lagi menerima pelawat dan pengunjung juga tidak boleh ke kawasan sungai di sekitar sini," katanya.Semua pengendali tapak perkhemahan dminta tidak menerima pengunjung sehingga dimaklumkan kelak.Beliau juga berkata usaha tertumpu kepada operasi menyelamat mangsa yang belum ditemukan. Ketua Polis Negara, Tan Sri Acryl Sani Abdullah Sani telah diminta menambah bilangan anggota penyelamat di lokasi.

(Datuk Seri Saifuddin berkata kepada pemberita di lokasi kejadian)


PERKESO Perlis tingkatkan kempen, galakkan mencarum

PERLIS, 16 Disember- Pertubuhan Keselamatan Sosial (PERKESO) Perlis akan terus meningkatkan kempen bagi menggalakkan lebih ramai individu mendaftar di bawah Skim Keselamatan Sosial Pekerjaan Sendiri (SKSPS) dan Skim Keselamatan Sosial Suri Rumah (SKSSR). Bagi SKSPS, sehingga kini seramai 6,536 individu telah mendaftar dibawah 20 sektor pekerjaan sendiri yang ditetapkan, manakala bagi SKSSR yang baru diperkenalkan pada 1 Disember lalu merekodkan 14 individu yang mendaftar.

(ADUN Indera Kayangan, Gan Ay Ling turut serta dalam kempen untuk menggalakkan caruman PERKESO)

Pengarah PERKESO Negeri, Basharudin Khalid memaklumkan, pihaknya akan terus menjalinkan kerjasama dengan agensi kerajaan, swasta dan pemimpin masyarakat di Perlis bagi memberi kesedaran agar lebih ramai mencarum dengan PERKESO."Kami terus mengharapkanlah orang ramai di luar sana untuk memastikan ambil kesempatan, peluang yang ada yang telah diberikan oleh pihak perkeso dan kerajaan yang mana faedah sangat-sangat banyak manfaat untuk dilindungi untuk memastikan kita mendapat pampasan sekiranya berlaku apa jua musibah atau pun kecederaan," katanya pada Program Pendaftaran Caruman PERKESO di Pasar Cina, Kangar yang dianjurkan dengan kerjasama Pusat Khidmat Dewan Undangan Negeri Indera Kayangan. Masyarakat setempat khususnya di kawasan Indera Kayangan tidak melepaskan peluang mendapatkan maklumat dari PERKESO mengenai skim ditawarkan selain mendaftar sebagai pencarum. "Kami mahu lebih rakyat mengetahui program seumpama ini dan disebarkan untuk kebaikan dan diambil oleh rakyat supaya mereka dapat mendapat lah semua-semua kebaikan yang telah dijalankan skim-skim yang dijalankan oleh pihak kerajaan dan saya war-warkan kalau mereka berasa ragu ragu dan sebagainya bolehlah berkunjung ke pejabat perkeso negeri perlis," kata ADUN Indera Kayangan, Gan Ay Ling. Sehingga kini, secara keseluruhannya seramai lebih 560,000 telah menyertai SKSPS di seluruh negara, manakala bagi SKSSR hanya 2,000 yang menyertainya.


Mahkamah benarkan jaminan RM3,000 kepada Habib Shah Firdaus

NEGERI SEMBILAN, 16 Disember- Mahkamah Tinggi Syariah, Sendayan, menangguhkan pendakwaan terhadap pemimpin Tarekat al-Naqsyabandiah al-Khalidiyyah, Habib Shah Firdaus Habib Ahmad, yang disyaki melakukan perbuatan atau perkara yang bercanggah dengan hukum syarak.  Hakim, Kamal Bashah Ahmad Tajuddin membuat keputusan berkenaan selepas dia meminta tempoh seminggu untuk melantik peguam.

(Pemimpin Tarekat al-Naqsyabandiah al-Khalidiyyah, Habib Shah Firdaus Habib Ahmad)

Mahkamah membenarkan jaminan RM3,000 dengan seorang penjamin beragama Islam yang bermastautin di Negeri Sembilan dan sebutan semula kes 21 Februari 2023.  Prosiding yang berlangsung hari ini sepatutnya meneruskan pertuduhan ke atas Habib Shah mengikut Seksyen 50(1) Enakmen Jenayah Syariah Negeri Sembilan 1992 selepas dia ditahan semalam di rumah sewanya di Kampung Desa Mukmin Warisan, Gombak. Dia telah diburu Jabatan Hal Ehwal Agama Islam Negeri Sembilan sejak Ogos lalu selepas pusat pengamalan tarekatnya yang beroperasi di Kampung Jawa, Labu diarah tutup.

Habib Shah didakwa melakukan perbuatan atau amalan yang bercanggah dengan bentuk pengamalan tarekat tasawuf yang direkodkan dalam daftar di bawah perenggan 11(1)(h) Enakmen Tarekat Tasawuf Negeri Sembilan 2005.


Tiga EWS dipasang di kawasan berisiko bencana di Terengganu

HULU TERENGGANU,16 Disember-  Tiga Sistem Amaran Awal (EWS) telah dipasang di Taman Eko Rimba di negeri ini, bagi memberi amaran awal kepada pengunjung untuk segera beredar.Timbalan Pengarah Perhutanan (Pembangunan) Jabatan Perhutanan Terengganu, Mohd Syahril Azrin Salleh berkata EWS itu dipasang di kawasan berisiko dilanda fenomena seperti tanah runtuh dan kepala air.

"Ia melibatkan Taman Eko Rimba Sekayu di Kuala Berang, Lata Tembakah dan Lata Belatan di Besut kerana lokasi ini antara menjadi tumpuan pengunjung. Manakala empat lagi Taman Eko Rimba di negeri ini akan dipasang EWS secara berperingkat menggantikan sistem siren sedia ada yang berfungsi secara manual," katanya kepada pemberita ketika meninjau Taman Eko Rimba Sekayu di Kuala Berang, di sini.


Polis terima rasuah RM2,000

SEREMBAN, 16 Disember- Seorang anggota polis berpangkat Sarjan dihadapkan ke Mahkamah Sesyen Seremban atas pertuduhan menerima rasuah daripada suspek yang sedang disiasatnya. Tertuduh, Norhazarel Anuar Hamidon, 36 tahun, mengaku tidak bersalah di hadapan Hakim, Norshila Kamaruddin selepas kertas pertuduhan dibacakan.

(Norhazarel Anuar Hamidon, 36 tahun, mengaku tidak bersalah)

Mengikut pertuduhan, tertuduh sebagai Sarjan telah bersetuju menerima wang untuk dirinya sebanyak RM2,000 tanpa balasan daripada seorang lelaki yang tertuduh tahu lelaki itu dan rakannya merupakan suspek dalam kes yang sedang disiasat.  Kesalahan itu dilakukan pada 5 Ogos 2020, berhampiran Mahkamah Majistret Bahau di Jempol.  Berikutan itu tertuduh didakwa telah melakukan kesalahan di bawah Seksyen 165 Kanun Keseksaan, jika sabit kesalahan boleh dihukum penjara sehingga dua tahun atau dengan denda atau dengan kedua - duanya sekali.  Mahkamah menetapkan jaminan RM5,000 dengan seorang penjamin dan tertuduh perlu melapor diri di Pejabat SPRM Seremban satu kali sebulan.   Sebutan semula kes untuk serahan dokuman 18 Januari 2023.


Banjir di Pahang, 36 keluarga masih ditempatkan di PPS

KUANTAN, 16 Disember- Situasi banjir di Pahang setakat pukul 2 petang, seramai 142 orang daripada 36 keluarga masih ditempatkan di sebuah Pusat Pemindahan Sementara (PPS) yang dibuka.  Menurut Portal InfoBencana Jabatan Kebajikan Masyarakat, kesemua mereka ditempatkan di PPS Sekolah Kebangsaan Sinar Mutiara, Sungai Miang, Pekan.

Sementara itu, Jabatan Meteorologi Malaysia (MetMalaysia) meramalkan keadaan hujan beserta ribut petir akan berlaku pada petang ini di satu dua tempat bagi daerah Bentong, Bera, Maran, Pekan, Raub, Rompin dan Temerloh.  Manakala, keadaan sama turut diramalkan berlaku pada sebelah petang hingga malam ini, di beberapa kawasan dalam daerah Jerantut, Kuantan, Lipis dan Cameron Highlands.


Tanah runtuh di Batang Kali, 16 maut - KPKT

BATANG KALI, 16 Disember- Seramai 16 orang maut dalam kejadian tanah runtuh, di sini, setakat pukul 1.00 tengah hari tadi.Kementerian Pembangunan Kerajaan Tempatan (KPKT) menerusi Twitter berkata keseluruhan mangsa terlibat kira-kira 94 orang."61 mangsa ditemukan selamat, manakala 17 lagi masih hilang," katanya.

(Usaha mencari dan menyelamat masih giat dilakukan)

Terdahulu, berlaku kejadian tanah runtuh di tapak perkhemahan berhampiran sebuah ladang organik, Father's Organic Farm di Gohtong Jaya.Usaha mencari dan menyelamat masih giat dilakukan.


Tanah runtuh: KPDN salur bantuan sukarelawan, makanan kepada pasukan penyelamat

KUALA LUMPUR, 16 Disember- Kementerian Perdagangan Dalam Negeri dan Kos Sara Hidup (KPDN) akan menyalurkan bantuan sukarelawan dan makanan kepada pasukan operasi mencari dan menyelamat (SAR) mangsa tanah runtuh berhampiran tapak perkhemahan di Father's Organic Farm, Gohtong Jaya, Batang Kali, pagi tadi. Menterinya, Datuk Seri Salahuddin Ayub berkata, bantuan itu akan dihantar serta merta bagi membantu kelancaran operasi SAR mangsa yang masih belum ditemui. “KPDN mengucapkan rasa sedih dan takziah kepada mangsa dan keluarga tragedi tanah runtuh yang berlaku awal pagi tadi."Didoakan semoga pasukan penyelamat akan dapat menjalankan tugas mereka dan mudah-mudahan mereka yang terperangkap akan dapat diselamatkan," katanya pada sidang media Perasmian Ops Terjah KPDN di sini. Dalam perkembangan berkaitan, Kementerian Pembangunan Kerajaan Tempatan (KPKT) menerusi Twitter memaklumkan 16 mangsa meninggal dunia, manakala 61 lagi dijumpai selamat membabitkan keseluruhan kira-kira 94 mangsa, setakat pukul 1.08 tengah hari."17 mangsa lagi masih hilang dan operasi SAR sedang giat dijalankan," katanya.Ketinggian runtuhan dianggarkan setinggi 30 meter dengan anggaran keluasan runtuhan sebesar tiga ekar (1.21 hektar).

(Kejadian tanah runtuh di Batang Kali yang mengorbankan 16 orangsetakat pukul 1.45 tengah hari)


Pandang serius amaran cuaca MetMalaysia - Fahmi

PUTRAJAYA, 16 Disember- Orang ramai dinasihatkan agar peka dan memandang serius mengenai amaran cuaca yang dikeluarkan Jabatan Meteorologi (MetMalaysia).Menteri Komunikasi dan Multimedia (KKD), Fahmi Fadzil berkata, langkah tersebut bagi mengelakkan sebarang insiden tidak diingini berlaku."Saya harap semua pandang serius amaran daripada MetMalaysia," katanya menerusi sidang akhbar selepas Majlis Amanat Menteri KKD di sini.Ujar beliau, pihaknya telah berbincang dengan Suruhanjaya Komunikasi dan Multimedia (SKMM) untuk bekerjasama dengan syarikat- syarikat telekomunikasi bagi meningkatkan sistem amaran terutamanya di kawasan yang telah dikenal pasti berkemungkinan menjadi titik panas. Sementara itu, Fahmi turut menasihatkan pengguna media sosial agar menjaga adab dan aib sebelum menyebarkan rakaman atau gambar sesuatu insiden bagi mengelakkan timbulnya fitnah dan salah faham orang ramai terhadap maklumat yang disampaikan.  Tambahnya, maklumat yang sahih itu perlulah hanya disalurkan melalui media rasmi dan media arus perdana."Satu peringatan kepada diri saya dan semua bahawa 'semak sebelum sebar' sebarang berita yang diterima," katanya.


Tanah runtuh: 13 mangsa terkorban - KKM

SELAYANG, 16 Disember- Seramai 13 mangsa tragedi tanah runtuh di Batang Kali disahkan terkorban, setakat pukul 11.00 pagi.Menurut Menteri Kesihatan, Dr. Zaliha Mustafa, sebahagian mangsa terkorban telah dihantar ke Hospital Sungai Buloh dan selebihnya masih berada di lokasi kejadian.Seramai tujuh mangsa yang cedera dalam insiden tersebut dihantar ke hospital, melibatkan Hospital Kuala Kubu Bharu dan Hospital Selayang, masing-masing tiga mangsa.Kata Zaliha, seorang mangsa lagi dihantar ke Hospital Kuala Lumpur.

Awal pagi tadi berlaku kejadian tanah runtuh di tapak perkhemahan berhampiran sebuah ladang organik, Father's Organic Farm di Gohtong Jaya.Jabatan Bomba dan Penyelamat Malaysia (JBPM) Selangor memaklumkan ketinggian runtuhan dianggarkan setinggi 30 meter dengan anggaran keluasan runtuhan sebesar tiga ekar.Usaha mencari dan menyelamat masih giat dilakukan.


Perkhidmatan feri untuk motosikal, basikal dihentikan sementara bermula 1 Januari

(Perkhidmatan feri untuk motosikal dan basikal dihentikan sementara bermula 1 Januari bagi kerja-kerja menaik tarafdermaga di terminal feri PSAH dan PRTU/BERNAMA)

GEORGETOWN, 16 Disember- Perkhidmatan feri yang membawa motosikal dan basikal akan dihentikan menjelang 1 Januari depan untuk kerja-kerja naik taraf di dermaga terminal feri Pangkalan Sultan Abdul Halim (PSAH) dan Pangkalan Raja Tun Uda (PRTU), di sini. Pengerusi Suruhanjaya Pelabuhan Pulau Pinang (SPPP) Datuk Tan Teik Cheng berkata, proses naik taraf itu akan mengambil masa hampir tujuh bulan yang merangkumi penggantian pelantar laluan dan pemasangan ponton terapung untuk disesuaikan dengan spesifikasi feri baharu.  Bagaimanapun, jelas beliau pengunaan feri untuk penumpang masih berjalan seperti biasa."Pengunaan feri untuk penumpang masih berjalan seperti biasa dengan sebanyak 200 slot parkir berbumbung bagi motosikal dan basikal secara percuma disediakan di PSAH dan Swetenham Pier Cruises Terminal (SPCT)," katanya kepada pemberita selepas mengadakan lawatan ke terminal feri di sini.Tambah Tan Teik, kerja-kerja naik taraf membabitkan kos kira-kira RM19 juta itu turut melibatkan proses memasang cerucuk di dasar laut bagi mengukuhkan lagi ponton terapung."Proses tersebut akan mengambil sedikit masa memandangkan ia berisiko tinggi," katanya.Lawatan Tan Teik ke terminal berkenaan turut disertai Pengerusi Jawatankuasa Infrastruktur dan Pengangkutan Negeri Zairil Khir Johari.

(Tan Teik Cheng (dua, kiri) dan Zairil Khir Johari (dua, kanan) ketika melakukan lawatandi terminal feri PSAH/BERNAMA)


Berita baik berkaitan telekomunikasi bakal diumum Krismas ini

PUTRAJAYA,16 Disember- Kementerian Komunikasi dan Digital (KKD) dijangka mengumumkan berita gembira berkaitan telekomunikasi menjelang perayaan Krismas ini.  Menterinya, Fahmi Fadzil berkata caj internet dan kos rangkaian perkhidmatan telekomunikasi sering disuarakan rakyat. "Kami sedang mengkaji perkara boleh dilakukan segera untuk membantu sama ada daripada segi harga dan perkhidmatan. Kami juga prihatin dalam isu memberi maklum balas kepada masalah ini, melibatkan 5G atau 4G dan jalur lebar. Kami akan cuba memberi perkhidmatan yang terbaik," katanya ketika sidang akhbar sempena Majlis Amanat Menteri KKD di sini.

Tambah Fahmi, pengumuman tersebut dijangka membantu dan memanfaatkan golongan B40 dan M40 dalam menghadapi kos sara hidup.


Tanah runtuh di Batang Kali: MB Selangor mohon doa rakyat Malaysia

BATANG KALI, 16 Disember- Proses mencari dan menyelamat (SAR) mangsa tanah runtuh di sini sedang giat dilaksanakan oleh anggota bomba, Pihak Berkuasa Tempatan (PBT) dan agensi.Menteri Besar Selangor, Datuk Seri Amirudin Shari berkata mangsa ditemui diberi rawatan susulan oleh petugas terlibat."Saya berharap rakyat Malaysia mendoakan mangsa yang terperangkap dapat diselamatkan," katanya menerusi perkongsian di Facebook.Sementara itu, menurut Angkatan Pertahanan Awam Malaysia (APM), 11 orang terkorban, 50 ditemukan dan lima cedera dalam insiden tersebut, setakat pukul 11.08 pagi.Awal pagi tadi, berlaku insiden tanah runtuh di Father Organic Farm, Jalan Genting, di sini.

Ketinggian runtuhan dianggarkan setinggi 30 meter dengan anggaran keluasan runtuhan sebesar tiga ekar. Usaha mencari dan menyelamat masih diteruskan.


Semak maklumat sahih sebelum kongsi terutama berkaitan musibah, bencana

PUTRAJAYA, 16 Disember- Menteri Komunikasi dan Digital, Ahmad Fahmi Mohamed Fadzil meminta orang ramai agar menyampaikan maklumat yang sahih terutama perkara melibatkan musibah dan bencana.Menurut beliau, kementerian menerusi jabatan dan agensi bawahnya akan terus memastikan penyebaran berita palsu dikekang sebaiknya."Kita perlu beringat, saya dan kementerian akan bersedia memyampaikan bantuan serta apa sahaja yang diperlukan di saat-saat seperti ini. Bantuan yang paling tepat adalah menyediakan berita yang benar dan sahih kerana dalam sekelip mata boleh disampaikan melalui aplikasi 'WhatsApp', media sosial dan sebagainya," katanya.

(Ahmad Fahmi Mohamed Fadzil, Menteri Komunikasi dan Digital)

Beliau berkata demikian ketika mengulas mengenai kejadian tanah runtuh yang berlaku di Batang Kali awal pagi tadi dalam Majlis Amanat Menteri Komunikasi dan Digital di sini.Tambahnya, kaunter Jabatan Penerangan telah dibuka di pusat operasi bagi memudahkan pihak media mendapatkan maklumat yang sahih.Ahmad Fahmi turut memaklumkan, Perdana Menteri, Datuk Seri Anwar Ibrahim telah mengarahkan beberapa menteri terlibat untuk segera ke lokasi kejadian.


Tanah runtuh: 11 ditemukan meninggal dunia - APM

(Korban tragedi tanah runtuh di Batang Kali/Foto awam)

BATANG KALI, 16 Disember- Seramai 11 orang disahkan meninggal dunia dalam kejadian tanah runtuh di tapak perkhemahan berhampiran sebuah ladang organik, Father's Organic Farm, di Gohtong Jaya, setakat 11.00 pagi ini.

Menurut sumber Angkatan Pertahanan Awam (APM), keseluruhan 94 mangsa terlibat dalam kejadian itu dengan 50 daripadanya telah dijumpai dan sebahagian mereka sudah dihantar ke hospital untuk rawatan lanjut.

Terdahulu, Jabatan Bomba dan Penyelamat Malaysia (JBPM) Selangor melaporkan lapan maut dalam kejadian tersebut menerusi kenyataan yang dikeluarkan setakat pukul 10.35 minit pagi tadi.

"Lapan meninggal dunia membabitkan enam wanita, seorang lelaki dewasa dan seorang kanak-kanak, manakala tujuh lagi dilaporkan cedera.

"Keseluruhan mangsa adalah seramai 92 orang dengan 69 daripadanya berjaya dibawa keluar menerusi operasi mencari dan menyelamat (SAR).

"Bagaimanapun, lapan daripadanya ditemukan meninggal dunia," jelas kenyataan itu.Menurut JBPM Selangor, angka korban dijangka akan meningkat susulan masih ramai mangsa belum dijumpai."Operasi SAR melibatkan pelbagai pihak termasuk JBPM, Persatuan Bomba Sukarela (PBS), Bomba Swasta, Polis Diraja Malaysia (PDRM), APM, Kementerian Kesihatan (KKM) dan Pasukan Mencari dan Menyelamat Khas Malaysia (SMART)," katanya.JBPM Selangor memaklumkan ketinggian runtuhan dianggarkan setinggi 30 meter dengan anggaran keluasan runtuhan sebesar tiga ekar (1.21 hektar).Pihak itu menerima panggilan kecemasan mengenai kejadian tersebut pada pukul 2.24 pagi tadi.Anggota Balai Bomba dan Penyelamat (BBP) Kuala Kubu Bharu, BBP Rawang dan BBP Genting Highlands turut dikerahkan ke lokasi dan tiba pada pukul 3.04 pagi.

(Mangsa cedera dalam kejadian tanah runtuh di Father’s Organic Farm,Jalan Genting, Batang Kali)


Kuala Terengganu masih dilanda banjir, 37 penduduk terjejas

TERENGGANU, 16 Disember- Daerah Kuala Terengganu di sini masih dilanda banjir membabitkan 37 orang daripada 10 keluarga, setakat pukul 7.00 pagi tadi.Portal Agensi Pengurusan Bencana Negara (NADMA) memaklumkan, kesemua penduduk terjejas itu ditempatkan di pusat pemindahan sementara (PPS) Sekolah Kebangsaan Atas Tol yang dibuka sejak 15 Disember lepas susulan hujan lebat."Angka penduduk terjejas itu kekal sejak pukul 12.00 tengah malam tadi," menurut NADMA.Sementara itu, laman sesawang Public InfoBanjir Jabatan Pengairan dan Saliran (JPS) melaporkan stesen Sungai Tumpat di Kemaman melibatkan kawasan Kampung Baru Kemasik merekodkan trend menaik, pagi tadi."Setakat pukul 9.45 pagi, ia merekodkan paras air tahap amaran iaitu 1.99 meter (m), meningkat sebanyak 0.09 m," jelasnya.


Luruan monsun, ombak boleh cecah ketinggian tiga hingga empat meter

KUALA NERUS, 16 Disember- Penduduk dan komuniti pantai di Terengganu diminta berwaspada sepanjang tempoh luruan monsun yang dijangka berlaku 17 hingga 22 Disember ini.  Ini kerana luruan monsun boleh menyebabkan ombak mencecah ketinggian tiga hingga empat meter berserta angin kencang.  Pengarah Pejabat Meteorologi Terengganu, Rosli Zakaria berkata ramalan menjangkakan tempoh luruan monsun kali ini lebih panjang berbanding sebelum ini.

"Sepanjang tempoh tersebut, angin kencang dan hujan berterusan boleh berlaku bergantung kepada kelembapan. Kelajuan angin dijangka memuncak pada 17 hingga 19 Disember sekaligus berisiko menyebabkan banjir di beberapa kawasan di negeri ini," katanya kepada pemberita di sini. Bagaimanapun, sebarang perubahan cuaca akan sentiasa dikemaskini dari semasa ke semasa.


Banjir: Kelantan kekal rekod 2,019 penduduk terjejas

KELANTAN, 16 Disember- Tujuh pusat pemindahan sementara (PPS) masih dibuka di daerah Pasir Mas di sini yang menempatkan 2,019 orang daripada 637 keluarga, setakat pukul 7.00 pagi tadi.Portal Agensi Pengurusan Bencana Negara (NADMA) memaklumkan, jumlah berkenaan kekal sejak pukul 12.00 tengah malam tadi dengan PPS Sekolah Kebangsaan (SK) Tok Deh mencatatkan penduduk terjejas tertinggi iaitu 712 orang daripada 266 keluarga."Ia diikuti PPS SK Gual Periok menempatkan 544 orang daripada 149 keluarga, PPS SK Kubang Gual (256 orang,15 keluarga), PPS SK Sri Kiambang (234 orang,75 keluarga), PPS Putat Tujoh (157 orang, 52 keluarga), PPS Masjid Mukim Padang Licin (69 orang, 21 keluarga) dan PPS SK Kedai Tanjung merekodkan 47 orang daripada 15 keluarga," kata NADMA.Sementara itu, laman sesawang Public InfoBanjir Jabatan Pengairan dan Saliran (JPS) melaporkan stesen Rantau Panjang di Pasir Mas mencatatkan paras air melebihi tahap amaran iaitu 8.52 meter (m), setakat pukul 9.30 pagi tadi."Stesen Kampung Jambu di Tumpat (Kuala Jambu) pula melebihi paras air tahap waspada iaitu 2.02 m."Namun, paras air di kedua-dua stesen tersebut menujukkan trend menurun," jelasnya.


Banjir: Tiga PPS masih dibuka di Perak

PERAK, 16 Disember- Seramai 87 penduduk terjejas banjir dicatatkan di Perak melibatkan 21 keluarga dari tiga daerah, setakat pukul 7.00 pagi tadi.Portal Agensi Pengurusan Bencana Negara (NADMA) memaklumkan, daerah Hilir Perak merekodkan penduduk terjejas tertinggi iaitu 54 orang daripada 12 keluarga yang ditempatkan di pusat pemindahan sementara (PPS) Dewan Sekolah Menengah Abdul Rahman Talib (SMART) Batu 4."Ia diikuti daerah Manjung di PPS SAR Padang Serai yang menempatkan 28 penduduk daripada tujuh keluarga dan daerah Kampar di PPS DOR Kampung Tebing Tinggi Malim Mawar melibatkan tujuh orang daripada dua keluarga."Angka itu kekal sejak pukul 12.00 tengah malam tadi," menurut NADMA.


Tanah runtuh di Batang Kali: Dua maut, tiga cedera dan 51 masih hilang

SELANGOR, 16 Disember- Dua terkorban, tiga cedera, 51 masih hilang setakat pukul 7.00 pagi dalam kejadian tanah runtuh di Father Organic Farm, Jalan Genting, Batang Kali, awal pagi tadi.Menurut Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis, keseluruhan 79 mangsa, berada di lokasi kejadian."Pada pukul 2.24 pagi, JBPM Selangor telah menerima panggilan kecemasan berlaku kejadian tanah runtuh di lokasi tersebut. Pasukan bomba daripada Balai Bomba dan Penyelamat (BBP) Kuala Kubu Bharu, BBP Rawang dan BBP Genting Highlands mula tiba di lokasi pada jam 3.04 pagi," katanya ketika ditemui pemberita di sini.Kejadian berlaku di tepi jalan berhampiran Father Organic Farm dan menghempap tapak perkhemahan yang berada berdekatan dengan jalan tersebut.

(Foto Jabatan Bomba dan Penyelamat Malaysia Negeri Selangor)

Berita berkaitanTanah runtuh: 100 mangsa terlibat, 37 berjaya diselamatkan di Gohtong Jaya

Ketinggian runtuhan dianggarkan setinggi 30 meter dengan anggaran keluasan runtuhan sebesar tiga ekar. Usaha mencari dan menyelamat masih lagi diteruskan dan maklumat dari semasa ke semasa akan dikemas kini sehingga operasi selesai.

Terdahulu, laporan awal pihak berkuasa memaklumkan 100 orang dikhuatiri terlibat dalam kejadian tersebut.


Pekan masih dilanda banjir, 141 penduduk terjejas

PEKAN, 16 Disember- Daerah Pekan di Pahang masih dilanda banjir membabitkan 141 orang daripada 36 keluarga, setakat pukul 7.00 pagi tadi.

Portal Agensi Pengurusan Bencana Negara (NADMA) memaklumkan, kesemua penduduk terjejas itu ditempatkan di pusat pemindahan sementara (PPS) Sekolah Kebangsaan (SK) Sinar Mutiara yang dibuka sejak 12 Disember lepas."Angka penduduk terjejas itu kekal sejak pukul 12.00 tengah malam tadi," menurut NADMA.Sementara itu, laman sesawang Public InfoBanjir Jabatan Pengairan dan Saliran (JPS) melaporkan stesen Sungai Keratong di Rompin (Jalan Kota Bahagia) melebihi paras bahaya iaitu 11.67 meter (m)."Sungai Pahang di Pekan (Paloh Inai) melebihi paras amaran iaitu 9.87m, manakala di Maran iaitu Sungai Kundang di Jambatan Sungai Kundang, Sungai Jempol di Felda Jengka dan Sungai Pahang di Lubuk Paku, masing-masing juga melebihi paras amaran iaitu dengan bacaan 19.31m, 0.53m dan 0.51m."Sungai Serting di Bera (Jambatan Padang Gudang) turut merekodkan air melebihi paras amaran iaitu 30.74m," menurut JPS.


Banjir: Penduduk terjejas di Johor kekal 91 orang

JOHOR, 16 Disember- Jumlah penduduk terjejas banjir di Johor kekal 91 orang daripada empat keluarga, setakat pukul 7.00 pagi tadi. Portal Agensi Pengurusan Bencana Negara (NADMA) memaklumkan, jumlah berkenaan melibatkan penduduk di daerah Segamat dan Mersing yang ditempatkan di empat pusat pemindahan sementara (PPS).Menurut portal itu, PPS Balairaya Kampung Batu Badak menempatkan 34 orang daripada empat keluarga, PPS Balairaya Kampung Kuala Paya (27 orang, enam keluarga) dan PPS Dewan Komuniti Kampung Tasek (14 orang, empat keluarga) di Segamat."Sementara di Mersing 16 orang daripada tiga keluarga ditempatkan di PPS Sekolah Agama Pengkalan Batu," jelas NADMA.